title: Jan Koster: "Omrop Fryslân sit yn myn hert"

maintext:
Jan Koster nimt op 1 maaie - nei in tsjinstferbân fan 8 jier - ôfskied as direkteur fan Omrop Fryslân. Tiid om stil te stean by dat momint, werom te sjen op wat west hat en foarút te sjen nei de takomst. Thea van der Schaaf ynterviewde Koster foar Each & Ear, it ferieningsblêd fan de Freonen fan Omrop Fryslân.
Efkes werom nei tsien jier lyn, want doe foel Jan syn each eins al op de Omrop:
"Op in dei siet ik op in terras yn Ljouwert oan in bierke mei Wio Joustra, doetiids haadredakteur fan de Ljouwerter krante. We hiene it oer de fakatuere foar direkteur by Omrop Fryslân. Ik hie wol sollisitearje wollen, mar siet op dat stuit by in bedriuw yn Grins dêr't ik tasein hie, fiif jier te bliuwen. Yn dy tiid is Roel Cazemier direkteur wurden. Dy is nei oardel jier wer opholden en it tafal woe dat ik wer op it terras siet, en wer mei Wio Joustra, doe't ik dat hearde. Doe haw ik thús sein: "en no moatte we dy fakatuere yn de gaten hâlde, want no gean ik der foar 100% foar". It like my geweldich, in prachtich slot fan myn wurksume libben."
Jan ferfolget: "De Omrop is mear as gewoan in baan. It sit echt yn je hert. En ik fyn dat wy in funksje hawwe yn it behâld fan ús taal. We binne fansels gjin taalynstitút of kultuerynstelling, mar wol ien fan de alderwichtichste kultuerdragers fan Fryslân. Wy hawwe in taak om ús taal en kultuer oerein te hâlden. It is dan wol net in wetlike, mar wis in morele taak. It is ek ús besteansrjocht. We binne wat apart yn ferliking mei it oare part fan Nederlân, mar wol leuk apart. Wy binne ússels en dat is krekt in bytsje oars as de rest."
Hoe sjochst werom op dyn tiid by de Omrop?
"Fansels sjochst nei hichte- en djiptepunten. Doe't ik hjir kaam wie de organisaasje finansjeel net sûn, draaide dy struktureel ferlies, en wiene der ek gjin plannen om dat om te bûgen. No is de Omrop wer in finansjeel sûne organisaasje. Dêr hawwe in pear reorganisaasjes mei besunigingen foar nedich west, mar it is relatyf sûnder grutte gefolgen oplost. Ik bin der grutsk op dat ik dêr myn stientsje oan bydrage kinnen haw.
De politike diskusje is ek ien. Ik haw hast fjouwer jier oan it lobbyen west yn Den Haach, om der út te heljen wat der yn siet. Ik bin hiel bliid mei it resultaat dat dêr útkaam is. We binne noch altyd in selsstannige omrop, we geane oer ús eigen belied, mei ús eigen jild. Boppedat binne yn it bestjoersakkoart tusken Provinsje en Ryk allegearre saken formeel fêstlein. It jild foar de Fryslân DOK dokumintêres en skoaltelefyzje, 1,8 miljoen euro mei-inoar, dat stiet no fêst yn it akkoart, dêr hat de Omrop rjocht op. Dat wie net sa, dêr moasten we alle jierren wer oer ûnderhannelje. Dy ûnwissichheid is no fuort. Wat ek fêst stiet is dat Omrop Fryslân net fusearje kin mei oare omroppen. It is eins allegearre werom te bringen nei ien goede reden: ús Fryske taal.
Ik bin fan ien ding wis; polityk sjoen wie der net mear helber as wat we dien hawwe. Dêryn haw ik mei myn hiele siel en sillichheid besocht it goede te dwaan en dêr bin ik wol grutsk op, ast sjochst wat der útkaam is.
De Freonen hawwe ús altyd geweldich stipe en dat haw ik persoanlik bot wurdearre yn dy striid om de selsstannichheid fan de Omrop. Se hawwe mei west nei Den Haach, petysjes skreaun; en net dat sy it no foarinoar krije koene, mar yn dat totale plaatsje fan lobby hawwe de Freonen hiel wichtich west. It hat my persoanlik ek hiel goed dien dat je witte dat je der net allinne foar steane. Andrys en in hiel soad oaren hawwe dêr in hiel soad tiid en enerzjy oan bestege en se wiene oeral by. Dan kinne je tinke 'wat docht it der ta', mar se hiene it der wol oer yn de Keamer. 'Jimme wiene der wer' seine se dan as ik letter yn petear mei de Keamerleden wie. We wiene ek de iennigen dy't der altyd wiene en soks wurdt absolút sjoen. Politisy binne úteinlik ek mar gewoan minsken."
Wat hiest graach berikke wollen dat net slagge is?
"Ik fyn it spitich dat it opsetten fan it Fries Media Centrum net slagge is. De gearwurking tusken Omrop Fryslân, Ljouwerter krante en Friesch Dagblad komt net goed fan de grûn. Dat hat ek mei wetjouwing te krijen, en mei de gearwurking fan private bedriuwen mei publike bedriuwen, dus it is net allinnich mar ûnwil, mar spitich fyn ik it wol. Alles wurdt online. Kranten, radio en telefyzje krûpe hieltyd mear nei inoar ta. It moat aanst net sa wêze dat we te lyts wurde om der echt sjoernalistyk noch ta te dwaan.
It idee efter it Fries Media Centrum wie om de earste laach nijsfoarsjenning - dus in brân, in auto yn de sleat; dat wat elkenien witte wol mar net hiel yngewikkeld nijs is - om dat nijs yn gearwurking te meitsjen op in online nijsfoarsjenning. Elk hâldt dêrneist syn eigen kleur, en romte foar eigen eftergrûnferhalen en ferdjippingslagen. De reaksjes op dat idee wiene hiel útinoar rinnend, mar ik leauw der altyd noch wol yn. De Provinsje hat it wol stipe, der hawwe wol 'pilots' west, mar it is net slagge."
Wat silst it meast misse oan de Omrop?
"We hawwe in funksje. Dêr haw ik ûnderdiel fan west en dat bin ik aanst net mear. Wat ik ek misse sil is it kontakt mei de minsken, sawol binnen as bûten de organisaasje. En de dynamyk fan it bedriuw. De earste moannen dat ik hjir wurke, wie it krekt in snobberswinkel foar my. Der wurdt hjir safolle moais makke, alle dagen wer en mei in hiel soad passy. Ik haw goed besjoen in soad ferskillende banen hân yn myn libben, mar dit is it meast pasjonearre bedriuw dêr't ik wurke haw."
Hoe kaamst ta it beslút om op te hâlden?
"Mei de Krystdagen fan 2016 begûn ik der foar it earst thús oer. Ferline jier simmer haw ik definityf besluten om ôfskied te nimmen fan Omrop Fryslân. It is in kombinaasje fan dingen. Ik wurd 64 en ik gean no noch mei in relatyf protte wille nei it wurk. Ik wol it net safier komme litte dat ik tinke sil: 'Hoelang moat ik noch'. Dêrneist is der oan de politike beslútfoarming in ein kommen. Dat fielt as in natuerlik momint om it stokje oer te dragen."
Hoe libbest no ta nei 1 maaie?
"It is net sa dat ik der tsjinop sjoch. Ik fernim dat ik der wol oan ta bin. Ik leauw net dat ik yn in swart gat falle sil, ik hâld noch wol wat bestjoersfunksjes oan en ik haw fansels tiid om myn hobbys wer op te pakken. Klaske, myn frou, hat al sein 'do moatst gau wer lid wurde fan de skaakklup' en it kin samar wêze dat ik my wer oanmeld. Skaken ferleare je net. Drave doch ik ek, mar te ûnregelmjittich, dus dêr wol ik aanst ek wurk fan meitsje. En it liket my hearlik om de wekker net hoege te setten, wat langer yn ús húske op It Amelân te bliuwen as it moai waar is. It stikje frijheid."
Wat wolst de Omrop en in nije direksje meijaan foar de takomst?
"Wat ik meijaan wol is: besykje in goede balâns te finen tusken fernijing oan de iene kant, en koesterje wat ús 'roots' binne. Sjoch, de útspraak 'eartiids wie alles better', dat is fansels flauwekul. It wie eartiids hielendal net better, mar je moatte net ferjitte wêr't je weikomme. Bliuw ticht by wat wy binne as Friezen, mar sykje ek de fernijing. Je moatte fernije; oars dogge je der net mear ta. Bliuw by, wês derby, ynvestearje deryn. Sadat we oer tsien jier noch hieltyd sizze kinne 'we steane yn dy top 3 fan Nederlân en de Friezen hâlde noch altyd fan de Omrop."


title: Kollum: "Sicilië"

maintext:
"Omdat wy yn septimber tweintich jier troud binne, woene we mei de bern op fakânsje en ferline wike wie de iennnigste wike dat eltsenien koe. We wiene mei ús achten en hiene in moai hûs mei in swimbad hierd op Sysilië. It útsicht wie prachtich! Oan 'e iene kant de Etna, oan 'e oare kant de see, rûnom palmbeammen, beammen mei sitroenen en sinesappels en alles bloeide. It waar wie hearlik, dus wat soe der noch mislearje kinne?
No... bygelyks dat ik fuortendalik de earste nacht allemachtich op myn bek gong. Ik stroffele oer myn eigen skoech en foardat ik langút op 'e stiennen flier lei, stuitere ik mei myn rjochterside op in stoel. Ik lei yn ûnmacht te krepearjen en Jelle stode oerein. Mei in protte muoite hat er my wer op bêd holpen. Twa parasetamol en in pear oeren fierder waard ik wekker, mar ik koe my amper bewege.
Myn man wie mantelsoarger wurden en holp my oerein. Doe't ik einlings stie, waard ik sa raar yn 'e holle en ik tocht dat ik wer tsjin 'e flakte gean soe. Mar troch rêstich te bliuwen, barde dat lokkich net en it idee dat ik wer lizze moast, spruts my ek net oan. Ik ha it oprêden om te dûsen, mar koe mysels net ôfdrûgje en hie oeral help by nedich. Ik hie in grut blau plak op myn side en neidat ik mei de fysioterapeut belle hie, wie it eins wol wis dat ik in kniesde ribbe hie.
De bern hawwe dy dei sels op 'n paad west, wylst wy thús bleaune. Ik koe neat. Sitte wie in ramp, lizze wie noch slimmer en rinne gong ek net al te bêst. Lokkich waard de pine geandewei de wike al wat minder sadat ik wer mei koe, mar it wie in hiele toer om yn en út de auto te kommen. Dochs tink ik leaver net yn problemen dus litte it der mar op hâlde dat ik in hiele soad útdagingen hân ha.
Wy slepten op in metalen bêd mei spilen. Sa'n bêd dêr't normale minsken harren oan fêstbine mei hânboeien en elkoar dêrnei mei de swipe op 'e bealch slaan, mar ik koe my dêr moai oan beethâlde as ik efkes oars lizze woe. Op in bepaald momint koe ik wer op 'e side draaie en dan wiene dy spilen ferrekte handich as stipe.
As de oaren wille hiene en bot laken dan gong ik der by wei want laitsje fielde ek net fijn en sa bin ik stadich en stiif de wike trochskarrele. De lêste jûn soene de bern ús mei út te iten nimme en wy sochten om in goed restaurant yn de prachtige stêd Taormina. Wy kamen by in terras dêr't it net sa drok wie, mar it seach der wol smûk út en de kaart like goed.
Ik sei tsjin de baas dat ik gjin pizza mear sjen koe en ferlet hie fan normaal iten, mar der siet in stel oan in oar taffeltsje wakker 'nee' te skodzjen. Dat wie hiel apart en eins ek wol hiel grappich. De baas stie mei de rêch nei harren ta oer it iten te bearen, wylst dy lju hieltyd fûleindiger 'nee' skodden . It wie dúdlik dat we hjir better net ite koene. Ik ha my der mei in smoesje fan ôf makke en we hawwe in oar plak socht.
De eigener fan dat restaurant wie in geweldige gasthear. Doe't ik sei dat we op Sysilië wiene omdat we hast 20 jier troud binne, hat er ús yn it Ytaliaans ta songen en sadwaande hawwe wy de wike dochs romantysk ôfslute kinnen."

fasttext_language: fy


title: Reisplanner NS hat nammen treinstasjons tenei ek yn it Frysk

maintext:
De plaknammen fan treinstasjons yn Fryslân binne fan moandei ôf njonken it Nederlânsk ek yn it Frysk te finen yn de reisplanner fan de NS. De NS komt mei de oanpassing as gebaar fanwege it Kulturele Haadstêdjier. De plannen binne earst mei de provinsje bepraat, dy wie entûsjast. En dat jildt ek foar de gemeenten mei treinstasjons.
De NS makket in feestje om de lansearring hinne fan Fryske plaknammen yn de reisplanner. Bern fan twa basisskoallen út It Hearrenfean binne dêrfoar útnûge. Se geane mei de trein nei Ljouwert en ûntbleatsje dêr offisjeel de Fryske plaknammen op de reisplanner.


title: Gerald Sibon wurdt trainer fan VV Hearrenfean

maintext:
Gerald Sibon sil oan de slach as trainer by VV Hearrenfean. De âld-spits fan sc Hearrenfean is no trainer by sneinstreddeklasser UDIROS yn Nijehoarne. Dat docht er tegearre mei Geert Arend Roorda.
VV Hearrenfean spilet op dit stuit yn de haadklasse, mar stiet mei noch seis wedstriden te gean wol ien-nei-lêste en dat soe oan de ein fan dit seizoen degradaasje betsjutte.
Sibon tekenet foar ien jier op It Hearrenfean. Hy folget Marcel Valk op, dy't takom jier oan de slach giet by LAC Frisia 1883 yn de earste klasse.


title: Aris yn Weert te sterk foar Basketbal Academie Limburg

maintext:
De basketballers fan Aris hawwe tiisdeitejûn yn Sporthal Boshoven yn Weert goede saken dien tsjin Basketbal Academie Limburg. De Ljouwerters wûnen mei 79-54 fan de Limboargers. Aris wie yn alle fjouwer kwarten better as de thúsploech.
By rêst stienen de basketballers fan coach Tony van den Bosch mei 22-37 foar. Weert, dat op it lêste plak yn de kompetysje stiet, wie dêrnei net mear by machte om werom te kommen.
Takom sneon spilet Aris wer in wedstriid, dan komt Den Helder op besite yn Ljouwert.


title: Yn in ANWB-peal prate oer de takomst fan Fryslân

maintext:
Wat fine ynwenners belangryk yn harren omjouwing? Hoe wurdt der nei de takomst fan harren doarp of stêd sjoen? Omgevingslab Fryslân besiket dêr efter te kommen en hat dêrom de 'Dag van de Friese Steden en Dorpen' organisearre.
Yn it inisjatyf kinne belangstellenden yn in ANWB-praatpeal dúdlik meitsje hoe't se nei de takomst fan harren stêden en doarpen sjogge. De peal stiet ûnder oaren yn Ljouwert, Damwâld, Boalsert, Easterwâlde en Drachten.
Ynspiraasje foar provinsje
De Omgevingslabs binne in inisjatyf fan de gearwurkjende Fryske oerheden. Tema's dy nei foaren komme by de praatpeal binne: it Fryske Plattelân, Stêden & Doarpen, Wetter, Enerzjy en Modern Bestjoer. De resultaten fan de labs foarmje boustiennen foar de omjouwingsfyzjes dy de gemeenten en provinsje opstelle foar harren eigen grûngebiet. Mear info is te finen op http://omgevingslab.frl/


title: FIDEO: Mister Hearrenfean oer it seizoen fan syn klup

maintext:
Noch twa kompetysjewedstriden en dan wit Sportklup Hearrenfean wêr't it oan ta is: play-offs of net? Maarten de Jong, ek wol Mister Hearrenfean, lit syn ljocht skine oer it seizoen en oer de kânsen fan de Feansters.
Ek yn de útstjoering fan Fryslân Hjoed seagen we freed werom op it seizoen fan Cambuur en Hearrenfean.


title: Kollum: "Sûn ferstân"

maintext:
"Koeien moeten weg - sa iepene De Volkskrant juster. De Raad voor de leefomgeving en infrastructuur hat tiisdei in advys útbrocht oan minister Carola Schouten fan Lânbou, en dêr stiet yn dat it Nederlânske beslach de kommende jierren foars krimpe moat, om de klimaatdoelen fan Parys te heljen. Yn De Volkskrant stiet der in grappich grafykje by, mei de totale útstjit fan CO2 yn Nederlân. En dan sjogge we dat it oandiel fan de lânbou dêryn mar in prosint as tsien is. Tsien prosint foar ús iten dus.
Om de doelstelling fan 'Parys' te heljen moatte we yn totaal werom nei in prosint as fiif, dus ja, dan is ek die tsien tefolle. Mar ik fyn it grappich om't der steld wurdt dat foaral kij, geiten en skiep as wjerkôgers it klimaat belêste. Want op deselde dei helle ik twa freonen op fan Skiphol, dy't op fakânsje west hiene nei Meksiko. Utstjit fan de fleanreis fan dy twa: sa'n trije ton CO2.
Oer 32 jier mei Nederlân noch tsien megaton CO2 útstjitte, dus dat betsjut dat der yn dat jier njoggen kear in 747 nei Meksiko fleane kin, en dat is alles wat we yn dat jier dwaan kinne yn Nederlân. Alles.
Mar nee: Koeien moeten weg om klimaatdoelen te halen. Minister Schouten neamde it 'best ingrijpende adviezen ten aanzien van de toekomst van de veehouderij'. No shit, Sherlock.
Dit is de minister dy't yn it neijier fan 2017 sei dat der op grutte skaal fraudearre waard mei de registraasje fan kealtsjes. Hast de helte fan de melkfeehâlders waard der fan fertocht; skande waard sein. En dêr gie wer in stik fan it imago dat boeren ha. Ik ha it no nochris opsocht, en op dit stuit binne noch mar 190 bedriuwen fertocht yn dy saak. In hantsjefol, op de sa'n 17.000 bedriuwen yn totaal.
It is ek de minister dy't moandei by 'de koeiendans' wie - by in boer yn Heiloo waarden de kij it lân yn litten, foar it earst dit jier. Op it Journaal koest sjen hoe't de kij sprongen makken. Fansels wie dat foar de minister reden om te sizzen dat it fijn is om te sjen dat de kij sa bliid binne. Dûnsje, fijn, bliid; it tawizen fan minsklike eigenskippen oan net minsklike wêzens is antropomorfisme. Typysk eat út myten, mearkes en tekenfilms. Begryplik en skattich, mar it docht gjin rjocht oan de bisten, lit stean dat it tsjûget fan sûn ferstân.
Is dit goed foar it imago fan de boer? Miskien. As it net sa'n poppekast wie.
De kowedûns stie einliks pland foar 20 maart. Mar doe hiene we de redens noch mar amper wer yn it fet. Dus waard it peaskemoandei. Hûnderten minsken kamen der op ôf, wêrfan't de measten mei paraplu. Want it wie wiet. En kâld. En dy seagen hoe't dy kij in stik lân yn jage waarden, opstookt troch de kloft, dat yn no time omploege waard ta ien grutte drekbinde dêr't de kij ek allinnich mar springend yn foarút komme koene. Fuort wie it gers, dat miskien in pear milimeter groeid wie in de lêste wike. Wolkom, minister, by Weideseizoenfestival 2018.
"Voor de dieren is het fijn, maar het hoort ook wel bij het landschap."
It is tsjintwurdich normaal dat nije auto's fermogens ha fan rêstich 200 pk. We fleane mei syn allen de wrâld nei de kloaten. As sein wurdt dat we net langer op gas stoke kinne, dan steane de kranten fol mei berjochten fan minsken dy't krekt in nije gaskachel oanskaft hawwe. Mei fermogen genôch om in 'regendouche' op gong te hâlden. En boeren ha it allegearre dien. Mei fosfaat, mei CO2, mei it op stâl hâlden fan de bisten. Wêr is ús boereferstân?
We libje yn in mearkeswrâld, wêryn't we twa kear it jier mei it fleantúch op fakânsje gean, 'regendouches' ynstallearje en gas en benzine ferbrûke as oft it net op kin. Mar de kij moatte fuort, net omdat we it snappe, mar omdat dit ús net rekket.
Ik tink dat it belangryk is dat we de doelstellingen fan 'Parys' helje. En fansels kin de lânbou har CO2 útstjit ferbetterje. Mar wat foar kar meitsje we? Wêrom giet it nea oer it feit dat ús lânbou iten produsearret?
Wat by Het Nederlandse Landschap heart is sûn ferstân. Dat is pas fijn."


title: Rilekse yn de Prinsetún mei de Relaxerette

maintext:
Op 'e nij in nuveraardich projekt yn it ramt fan LF2018: de Relaxerette. It is in grutte ynstallaasje mei rûndraaiende hingmatten. De ynstallaasje is betocht troch keunstner Arjan Kruidhof en ûntwikkele yn gearwurking mei Explore the North en Lân fan taal. Minsken kinne harren yn de ynstallaasje fergees deljaan en krije, al starich rûndraaiend, muzyk en poëzij te hearren fia in koptelefoan.
De iepening wie freed as ûnderdiel fan it Taletúnfestival yn de Prinsetún. Deputearre Sietske Poepjes soe ek in rûntsje meidraaie, mar doe't it sa fier wie, doarde se dochs net.
Doel is dat de Relaxerette de hiele simmer op toernee giet by alderhanne festivals del, lykas Oerol, it Oranjewâldfestival en Simmerdeis.
Weagen op de Aldehou
Op de Aldehou giet freed ek noch de twadde meartalige fideoprojeksje yn premjêre. 'Weagen/Waves/Wellen' is makke troch produsint/muzikant René Duursma, skriuwer/dichter Rodaan al Galidi en animator Antonia Rehnen. By de projeksje wurdt gebrûk makke fan it wurk fan dichter Tsjêbbe Hettinga en bylden út it Frysk Film Archief.


title: Poiesz jout 551 tûzen euro sponsorjild oan ferienings

maintext:
Supermerkketen Poiesz keart 551 tûzen euro sponsorjild út oan ferienings yn de noardlike provinsjes. Swimbad De Delte fan De Gordyk hat mei 1858 euro it measte krigen. De leden fan de ferienings koene de hichte fan it sponsorjild beynfloedzje troch safolle mooglik Jeugdsponsormunten te sammeljen.
It wie de trettjinde kear dat Poiesz dizze Jeugdsponsoraksje hâlde. De bedraggen dy't oan de ferienings útkeard binne, fariearje tusken de 662 en 1858 euro. De ferienings krigen harren jild freedtejûn by it jierlikse sportfeest yn WTC Expo yn Ljouwert.


title: Fiif nominaasjes foar titel jonge duorsume boer

maintext: Fiif Fryske boeren stride foar de titel meast duorsume jonge agraryske ûndernimmer. Dat is in wedstriid, útskreaun troch de provinsje, om dêrmei de boeresektor duorsumer te meitsjen. Tongersdei is de finale en de winner wurdt bepaald troch in faksjuery. De finalisten binne melkfeehâlders, biologysk dynamysk en in tomatekweker.


title: Enkête: Hoe grut is de wetteroerlêst nei fûle rein by jo?

maintext:
Wetteroerlêst nei reinbuien, wa hat der alris mei te krijen hân? It is in ferfelend probleem dat earder grutter as lytser wurdt, want troch de klimaatferoaring ferwachtet it KNMI hieltyd fûlere buien.
Tegearre mei de NOS ynventarisearje wy, wêr't de problemen nei min waar it grutst binne. Steane by dy de strjitten blank? Of hast der gjin lêst fan? Folje dizze enkête yn en lit it ús witte.


title: Drachtster Boys begjint play-offs mei winst nei strafskoppen

maintext:
De sealfuotbalfroulju fan Drachtster Boys binne de play-offs goed begûn. Thús tsjin FC Gelre bleau it 2-2, mar nei strafskoppen wûnen de Drachtsters.
Hannen fol
Yn de earste helte gie it hinne en wer. De keepsters hiene de hannen fol, mar it duorre lang foardat de earste goal makke wie. Uteinlik wie it Roosmarijn Hendriks dy't de skoare iepene foar FC Gelre.
Gelikense hichte en verlinging
Betiid yn de twadde helte brocht Anita Vellema de Drachtsters op gelikense hichte. Fiif minuten letter skoarde Jessie Prijs sels de 2-1 út in rebound. Gelre kaam wol werom. Iris Thus skode de bal kreas yn de hoeke: 2-2. It slagge beide teams net om noch in kear te skoaren, en dus kaam it oan op ferlinging. Ek dêryn waard net skoard.
Strafskoppen
In strafskoppe-searje moast dêrom foar de beslissing soargje. De Drachtsters namen de strafskoppen better, en begjinne dêrom de play-offs mei in oerwinning.
Play-offs
Yn de play-offs giet it derom wa't it earst twa wedstriden wint. De twadde wedstriid tusken beide teams is takom wike yn Doetinchem.


title: LIVE: Iepen Up oer farferhalen

maintext:
Nei it sukses fan IepenUP Live oer reedrydferhalen begjnne we de simmer mei in jûn fól farferhalen en wetterpoëzy! Bekende skriuwers, skippers en dichters fertelle dizze jûn har favorite far- en wetterferhalen. Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Te gast binne Maartje Wortel, Chris Polanen, Asis Aynan, Marleen Stelling, Nina Polak, Age Veldboom en tal fan oaren. De muzyk komt fan De Dopegezinde Gemeente.
Auteur Maartje Wortel publisearre koarte ferhalen yn literêre tydskriften en skriuwt kollums. Se fertelt oer de rol fan wetter yn har jeugd. De yn Suriname berne Amsterdammer Chris Polanen skreau it boek "Waterjager" oer de dyktrochbraak by Paramaribo. Skriuwer Asis Aynan draacht foar en ek sjoernalist Marleen Stelling draacht foar. Nina Polak fertelt oer har boek "Gebrek is een Groot Woord". Age Veldboom fertelt oer skûtsjes, Peter de Koe en Bas Krom prate oer har aventoeren. Dichter Piter Yedema stoar sneon. Hy soe ek foardrage. Kollegadichters bringe in earbetoan oan him.
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Omtinken foar omwenners mei oefening Frisian Flag

maintext:
De fleanbasis Ljouwert wol omwenners mear belûke by de militêre oefening Frisian Flag. Dy set takom wike útein. Der dogge goed 70 fleantugen út seis lannen oan mei. Der wurdt twa kear deis flein en de ferwachting is dat dat in soad oerlêst jaan sil. Omwenners binne dêrom útnûge om lâns te kommen mei de oefening. Se krije dan útlis fan minsken dy't belutsen binne by de oefening. De loftmacht hopet sa op mear begryp fan de omwenners. De oefening is dit jier grutter as oare jierren. Njonken de tastellen op Ljouwert wurdt der ek flein fan fleanfjild Eindhoven en fan de Dútske basis Wittmund ôf.
Dêr stean fleantugen fan in partikulier bedriuw, dat tsjinst docht as oefenfijân. Frisian Flag is opset om piloaten te trainen op it fleanen yn koälysjeferbân. Sa wurdt der oefene op loftferdigening en it oanfallen fan grûndoelen. Dit jier wurdt ek stilstien by de romte. Sa wurdt der rekken hâlden mei it waar yn de romte. Dat kin effekt ha op de ynset fan wapens.
It nijste tastel fan Definsje, de F-35, docht net mei. De earste tastellen komme ein takom jier oan op de fleanbasis Ljouwert.


title: Nij fabryk yn Harns makket betonblokken foar Ofslútdyk

maintext:
Foar it ferheegjen fan de Ofslútdyk wurdt ynkoarten yn Harns in tydlik fabryk boud. Yn dit fabryk sille 75.000 betonblokken makke wurde dy't nedich binne foar it ferheegjen fan de dyk mei twa en in heale meter. De blokken wage 6500 kilo it stik en binne fan spesjaal materiaal makke.
Oant 2023
Dat waard moandeitemoarn bekendmakke op in parsekonferinsje oer de oanpassingen fan de Ofslútdyk. "Tot 2023 gaat hier ontzettend veel gebeuren", seit Carlos Mollet fan Levvel, it konsortsium dat de dyk oanpakke sil. "We gaan die betonblokken 24/7 produceren. Dan leggen we ze aan met een snelheid van 30 à 35 meter per dag."
"Minder afsluitingen in de toekomst"
"Ook de weg wordt volledig aangepakt. We verbreden de vluchtstrook, zodat de hulpdiensten te allen tijde incidenten kunnen bereiken. En door het veranderen van het wegprofiel hebben we ook minder afsluitingen in de toekomst, omdat er in de middenberm nagenoeg geen onderhoudswerkzaamheden meer nodig zijn", seit Mollet. It betsjut wol dat yn de kommende jierren net altyd de hiele dyk te brûken is.
It wurdt ek mooglik makke om oan de waadseekant fan de Ofslútdyk te fytsen. Der sil in twadde fytspaad oanlein wurde op in nij talúd.
Wurk foar 800 minsken
It nije wurk oan de Ofslútdyk set ein dit jier útein en sil wurkgelegenheid biede foar sa'n 800 minsken.
Ien kear yn de 10.000 jier
De Ofslútdyk is troch alle maatregels aanst goed genôch beskerme tsjin stoarmen dy't normaalwei ien kear yn de 10.000 jier foarkomme.


title: FIDEO: Wêrom hat de SKS gjin skiedsrjochter?

maintext:
De komst fan in skiedsrjochter by de IFKS soarget derfoar dat de wedstriden in stik feiliger wurden binne. mar it komt likegoed noch wol faak foar dat de skippers harren net oan de regels hâlde. Dat seit skiedsrjochter Jos Spijkerman.
Spijkerman kin pas yngripe as ien fan de belutsen skippers de protestflage lûkt. En dat dogge se lang net altyd, seit er. "Dan sizze se: 'De folgjende kear litsto my gean, no lit ik dy gean.' Dat meie se sels witte." De skiedsrjochter fart allinnich mei mei de IFKS. Yn de SKS mei er net meifarre, seit er. Dy organisaasje hat eigen regels.
Kommend wykein is yn Langwar de earste skûtsjewedstriid fan it seizoen. Dêr dogge 36 skûtsjes oan mei.


title: Snits Wyt Swart ferliest fan MSC

maintext:
Sneinshaadklasser Snits Wyt Swart hat sneontejûn de útwedstriid tsjin MSC yn Meppel ferlern. De ploech fan trainer Germ de Jong gie, nei in 0-2 foarsprong, mei 3-2 ûnderút.
Snits wie by it begjin fan it duel de bettere ploech. Al yn de earste minút wie it Matts Bruining dy't de 1-0 makke foar Snits Wyt Swart. Healwei de earste helte koe Gerben Visser de bal binnen koppe en sa de 2-0 op it skoareboerd sette. Dat wie ek de stân by it skoft.
Yn de twadde helte pakte MSC de saken oars oan. De thúsploech socht de de oanfal. Yn twa minuten gie it hielendal ferkeard foar de Snitsers. Earst wie it Bijlsma dy't mei in kopbal de oanslútingstreffer makke. De earste oanfal dêrnei wie it wer raak, dizze kear wie it Huiskes dy't binnen kopte. Snits wie it hielendal kwyt, en MSC krige in pear grutte kânsen. In kertier foar tiid waard it 3-2 troch opnij Huiskes. Dat wie ek de einstân.
Snits Wyt Swart stiet no op plak 11 yn de sneinshaadklasse A, mei 29 punten út 27 wedstriden.


title: Brânwacht rydt op Keningsnacht út nei hûs en parkearde auto

maintext:
In wenning oan de Aert de Gelderstrjitte yn Ljouwert hat op Keningsnacht skea oprûn by in brân. It fjoer ûntstie om twa oere hinne tsjin de gevel fan de wenning. De reinpiip en in kezyn rekken skansearre. De brânwacht koe foarkomme dat it fjoer oersloech nei de rest fan de wenning.
Omdat der reek yn it hûs kaam wie, hat de brânwacht de boel fentilearre. De bewenner wie net thús doe't de brân útbruts. It is ûndúdlik hoe't de brân ûntstien is.
Auto op De Jouwer
Op it carpoolplak oan de Tramwei op De Jouwer is yn de nacht fan tongersdei op freed in auto folslein útbaarnd. Dat wie om healwei trijen hinne. Doe't de brânwacht oankaam, sloegen de flammen al meters heech boppe de auto út. It fjoer wie gau ûnder kontrôle.
Troch de hjittens rekke de ynhâld fan de tank fan de auto wol hieltyd op 'e nij yn 'e brân. De brânwacht slút brânstifting net út.


description: Yn Ljouwert is moandei de oefening Frisian Flag begûn. Santich fleantugen út seis lannen dogge der oan mei. Se oefenje benammen boppe de Noardsee. De komme

title: FIDEO: Loftmacht drok mei Frisian Flag 2018


title: Nije biofergister komt fierder fan Koatstertille ôf

maintext:
Foar de komst fan de biofergister by Koatstertille is in alternative lokaasje fûn. Dat plak, Westkern 10, leit 600 oant 800 meter fierder fan it doarp as de eardere lokaasje Westkern 6, dat tichteby in gasmingstasjon leit. Tsjin dat âlde plak ûntstie yn en om Koatstertille in soad ferset. Uteinlik kearde ek de gemeenteried him tsjin de plannen. Mar it beslút wie al troch it foarige koälysje nommen. Dêrtroch koe wethâlder Klaas Antuma allinnich ûnderhannelje mei de eigener oer it plak.
Oan de mooglike ferhuzing binne wol sawat 260.000 euro oan ekstra kosten ferbûn. Dat bedrach wol de gemeente foar syn rekken nimme. It jild is in kompensaasje foar de djoerdere grûn fan it nije plak, foar de ferpleatsing fan it sândepot dat der no noch leit en kosten foar prosedueres. Wethâlder Antuma makket dat nei alle gedachten net mear mei. Hy nimt ôfskied fan de lokale polityk, nei in ferskil fan ynsjoch mei syn partij ChristenUnie oer de biofergister.


title: Basketballers Aris winne fan Amsterdam

maintext:
De basketballers fan Aris hawwe sneontemiddei in kreaze oerwinning pakt tsjin Amsterdam. Yn de haadstêd waard it úteinlik 55-74 yn it foardiel fan de ploech fan coach Tony van den Bosch. Nei it earste kwart hienen de Ljouwerters al in flink gat slein: 14-22. Yn de twadde faze fan de wedstriid koe Aris dizze foarsprong beethâlde.
Nei it tredde kwart stienen de gasten op 37-56 en yn de slotfaze waarden gjin flaters makke. De oerwinning komt foar de Ljouwerter basketballers op in moai momint; de ploech kin de punten op it stuit goed brûke.


title: Plysje jout bloed foar Bloedbank Sanquin

maintext:
Bloedbank Sanquin is dizze moandei spesjaal iepen foar it personiel fan plysje Fryslân, sadat sy harren bloed jaan kinne. De ôfrûne tiid is de plysje yn in spesjale kampanje oanmoedige om harren te ferdjipjen yn it bloeddonorskip en om bloed te jaan. Der is op dit stuit in tekoart fan 700 donoaren yn Fryslân en mei dit inisjatyf moatte de problemen lytser wurde.
Tsientallen plysjeminsken donearje har bloed.


title: Súdwest-Fryslân docht ûndersyk nei it Frysk yn de gemeente

maintext:
Sa'n njoggentûzen willekeurige ynwenners yn de gemeente Súdwest-Fryslan krije dizze wike in enkête tastjoerd oer hoe't de gemeente omgean moat mei de Fryske taal.
Alle Fryske gemeenten hawwe de wetlike taak om taalbelied op te stellen, en Súdwest-Fryslân is dwaande mei it meitsjen fan nij taalbelied foar de perioade fan 2019 ôf. Om der efter te kommen hoe't de minsken tinke oer it Frysk, mar ek oer streektalen as it Hylpersk, Snitsers of Boalserters, wurdt sa'n tsien prosint fan de ynwenners frege om har miening te jaan.
Yn 'e enkête steane fragen oer hoe faak en wêr't de ynwenners it Frysk brûke, mar ek oft de gemeente mear Frysk skriuwe moat yn brieven en advertinsjes, of oft de gemeente skoallen en soarchoanbieders stimulearje moat om mear Frysk te brûken.
De takomst
Wethâlder Stella van Gent moediget de minsken dy't in brief krije oan om de enkête yn te foljen. "Oft je no foar- of tsjinstanner fan it Frysk binne, ik bin benijd oft ús ynwenners ek fine dat it Frysk oer hûndert jier noch bestean moat en sa ja, hokker rol wy dêr as gemeente yn spylje kinne." Neist de enkête, praat de gemeente ek mei riedsleden, Sintrum Frysktalige Berne-opfang, Cedin, de Provinsje, de Afûk en soarchoanbieders.
'In libbene taal'
Van Gent is sels fan betinken dat it Frysk bestean bliuwe moat. "It Frysk is in libbene taal, in taal dy't trochjûn wurde moat fan generaasje op generaasje." Sy wit dat der Frysktaligen binne dy't harren bern net mei of yn it Frysk grutbringe. "Ik bin tige benijd wêrom. Dat is dan ek ien fan 'e fragen fan 'e enkête. Miskien kinne wy dêr as gemeente wat yn betsjutte."


title: Selstraf easke tsjin orkestlid fanwege seksueel misbrûk

maintext:
In orkestlid fan Opera Spanga wurdt fertocht fan it seksueel misbrûken fan in minderjierrige meiwurkster yn de simmer fan 2016. De offisier fan justysje easke tongersdei in finzenisstraf fan in jier tsjin him én seis moanne ûnder betingst.
Op de lêste jûn fan in opera soe de man it doe 16-jierrige famke dronken fierd hawwe. De fertochte brocht har dêrnei nei har caravan, wêr't er har misbrûkt hawwe soe.
Der is gjin sperma fûn, mar wol DNA fan de fertochte. Hy ûntkent it seksueel misbrûk.
De rjochtbank docht op 26 april útspraak.


title: Habtamu de Hoop wurdt nije gesicht fan Het Klokhuis

maintext:
De 19-jierrige Habtamu de Hoop fan Wommels wurdt it nije gesicht fan it jeugdprogramma Het Klokhuis. De Hoop is net de earste Fries dy't op de lanlike telefyzje te sjen is. Earder ferhuze Welmoed Sijtsma al fan Ljouwert nei Hilversum. Se is no ien fan de gesichten fan it Jeugdjournaal. Sipke Jan Bousema fan Dokkum hat ek meardere telefyzjeprogramma's presintearre.
Habtamu de Hoop hat foarich jier in pear kear te gast west yn it telefyzjeprogramma Fryslân Hjoed fan Omrop Fryslân. Hy is ek riedslid foar de PvdA yn Súdwest Fryslân.


title: Boere-organisaasjes kinne tenei makliker oan subsydzje komme

maintext:
Boeren kinne tenei makliker fan inoar of fan eksperts leare. Dat hat te krijen mei it feit dat boere-organisaasjes makliker oan subsydzjes komme kinne. De drompel dy't by de provinsje lei, is foars omleechbrocht.
Bedrach ferlege
It dielen fan kennis gebeurt op kongressen. Earst koe stipe allinnich oanfrege wurde, as it kongres op syn minst 150.000 euro koste. Mar minsken makken dy kosten net, dus koenen se ek gjin berop op dy subsydzje dwaan. Dêrom is dat bedrach no ferlege nei 25.000 euro.
Ynnovaasje fersterkje
Dizze maatregels moat de ynnovaasje yn de lânbou fersterkje, seit deputearre Sietske Poepjes. Neffens har wie de drompel fiersten te heech, wylst it dielen fan kennis no krekt foar sa'n ûnderwerp fan grut belang is.


title: Auto bedarret oant dak ta yn it wetter yn Drachten

maintext: Oan it Moleneind yn Drachten is freedtemiddei in auto út it wetter takele. Dy wie om healwei trijen hinne yn it wetter rôle. Nei alle gedachten stie de auto net yn de fersnelling en net op de hânrem. Der sieten gjin minsken yn. De sulvergrize auto bedarre oant it dak ta yn it wetter. In bergingsbedriuw hat de auto der úthelle.


title: Lintsjerein: Wa hat yn dyn gemeente in lintsje krigen?

maintext:
Yn Fryslân ha 82 minsken tongersdei in lintsje krigen. Sjoch hjir wa't yn dyn gemeente in lintsje krigen hat.
Achtkarspelen
Lid yn de Oarder fan Oranje-Nassau:
- Tjitze van der Land (1959) út Twizelerheide
Hy wie mear as 25 jier frijwilliger by de Noordelijke Autocross Club. Ek wie er aktyf by de Nederlânske Kampioenskippen dan de KNAF (Nationale Autosport Federatie), bestjoerslid fan de Oranjevereniging Kollumerzwaag. Ek die er it ûnderhâld fan de brânmeldynstallaasje fan de Gereformeerde Kerk fan Kollumersweach en by Stichting Dorpshuis De Trije Doarpen. Fierder wie er aktyf by de brânwacht, frijwillich ambulânsesjauffeur en by it jierlikse Oldtimerfestival yn Twizelerheide.
- Barberdina Terpstra-Kerkhof (1963) út Koatstertille
Se is aktyf yn it bestjoer fan Plaatselijk Belang Kootstertille en ferantwurdlik foar it jeugd- en jongerewurk. Se is lid fan de NBG-wurkgroep Kootstertille en se wurket as teamcoach yn it NBG-rayon Bûtenpost. Se wie 30 jier frijwilliger by de Gereformeerde Kerk Vrijgemaakt te Droegeham. Se wie ûnder oare koster en jeugdliedster.
Ridder yn de Oarder fan Oranje-Nassau:
- Auke van der Horn (1944) fan Bûtenpost
Hy is al 45 jier aktyf foar de KNVB, ûnder oare as skiedsrjochter. En ek is er bestjoerslid fan de Stichting Paardensportcommissie Buitenpost dy't jierliks it Concours Hippique organisearret. Ek wie er aktyf foar de Protestantse Kerk yn Bûtenpost, hy die it gebouwebehear en wie diaken.
- Roelof Hendrik Gebben (1948) fan Bûtenpost
Hy is in aktive plysjefrijwilliger. Hy wie oanwêzich by Prinsjesdag en oare lanlike eveneminten. Ek wie er bestjoerlik aktyf binnen de LOPV (Landelijke Organisatie voor Politievrijwilligers) as foarsitter fan it regiobestjoer Fryslân en as lid fan it haadbestjoer. Fierder wie aktyf foar de Protestantse gemeenschap yn Bûtenpost.
Dantumadiel
Lid yn de Oarder fan Oranje-Nassau:
- Antonie Arie Egas (60 jier) út Damwâld
Hy wie dûmny by de Christelijk Gereformeerde kerk te Damwâld. Ek wie er aktyf by de Christelijk Gereformeerde Kerk yn Werkendam en riedslid dêr. Ek wie er aktyf op it mêd fan ûnderwiis, by stichting Bonisa Zending,
De Fryske Marren
Lid yn de Oarder fan Oranje-Nassau:
- Truus Boomsma - van der Meer (1942) fan De Lemmer
Se hat in soad frijwilligerswurk foar tsjerke dien. Se wie foarsitter fan Christelijk Gemengd Koor "De Lofstem", fan de Nederlandse Christen Vrouwen Bond, wie âlderling en scriba by de Protestantse Gemeente Op 'e Noed. Se makke diel út fan Breed Moderamen Classis Heerenveen, wie se foarsitter fan de Passage ôfdieling Lemsterland en tsjerklik wurker by Protestantse gemeente Willemsoord-Peperga/Blesdijke. Ek wie se pastor by de Hervormde Gemeente Zwartsluis.
- IJme Dikkerboom (1944) út Sint-Jânsgea
Hy wie trainer en lieder fan it doarps/buertteam by de seiskamp. Ek siet er goed 20 jier yn it bestjoer fan IJsclub Eensgezindheid. Hy wie foarsitter, spiler en grimeur by toanielfereniening "de Reidkraach" en spile jierren foar Sinteklaas. Hy wie jierren aktyf by it frouljusalvetal en skiedsrjochter by fuotbalferiening D.W.P Sintjohannesga. Ek organisearret er de moanlikse bingo.
- Janny Poorte - Bakker (1948) út Aldemardum
Se wie as frijwilliger aktyf by tsjerke. Se wie scriba by de Protestantse Gemeente Echtenerbrug/Oosterzee, foarsitter fan de tsjerkeried fan de Protestantse Gemeente Oudemirdum, Nijemirdum en Sondel, lid fan de Liturgiecommissie en âlderling. Ek is se aktyf lid fan de Bazaarcommissie "De Fontein" en wurket se as mantelsoarger.
- Kitty IJsselmuiden - Popma (1945) fan De Jouwer
Se wie aktyf as frijwillichster yn de toanielwrâld. Sûnt de oprjochting fan de Stichting SBTS sit se yn it bestjoer. Ek wurke se as grimeur en kleanmeiwurker by Stichting Sinterklaassprookje Skarsterlân, Westermar Toneel, Fryske Krite De Jouwer, Het Vlecke Toneel en Showband Con Spirito.
- Paul IJsselmuiden (1942) fan De Jouwer
Hy wie aktyf as frijwilliger yn de toanielwrâld, wie hast 20 jier bestjoerslid by de Stichting SBTS en docht ek it behear fan it gebou fan de Stichting SBTS. Ek wurke er as dekôrûntwerper en -bouwer, ljocht- en lûdsman bij Stichting Sinterklaassprookje Skarsterlân, Westermar Toneel, Fryske Krite De Jouwer en Het Vlecke Toneel.
- Marten Speerstra (1949) fan De Lemmer
Hy wie op tal fan fronten aktyf as frijwilliger. Hy wie bestjoerslid en foarzitter fan CDA Lemsterland en siet yn de steunfraksje fan it CDA gemeenteried Lemsterland. Ek wie er riedslid by de gemeente Lemsterland en bestjoerslid fan CDA Fryslân. Fierder wie er bestjoerslid en foarsitter fan IJsvereniging Lemmer en lid fan it deistich bestjoer Wetterskip Boarn en Klif. No is er sekretaris by de Stichting Iepenwacht, rûnlieder en foarsitter fan de frijwilligersried besikerssintrum Ir. Woudagemaal en bestjoerslid fan Wetterskip Fryslân. Hy is ek frijwilliger en bouwer fan ûnderkommens foar de Stichting Bulamu Kinderdorp in Nederlân en Oeganda.
- Albert Holtrop (1962) fan De Jouwer
Hy wie aktyf as bestjoerslid fan de Ondernemersvereniging Skarsterlân, de Stichting Friese Ballonfeesten en de lanlike branzjeferiening D.W.S. fan dak- en gevelwandbedriuwen. Hy is ponghâlder fan de Stichting Startpunt en set him yn as bestjoerslid foar de Stichting Behoud Hobbe van Baerdt Tsjerke Joure.
Dongeradeel
Lid yn de Oarder fan Oranje-Nassau:
- Rixtje Visser-Smidt (75 jier) út Peazens
Se wie frijwillichster by de Hervormde Gemeente Peasens-Moddergat en by museum It Fiskershûske yn Moddergat.
- Anske Halma (70 jier) út Dokkum
Hy wie aktyf as frijwilliger op de Sionsberg-bus, by it Lichtpunt yn Kollumersweach en foar Stichting Dodado.
Eaststellingwerf
Lid yn de Oarder fan Oranje-Nassau:
- Jan Bos (66 jier) út Easterwâlde
Hy wie gymnastykdosint oan it Stellingwerf College en die in soad oare taken op skoalle. Ek wie er mantelsoarger foar syn frou en soan.
- Roel Wink (70 jier) út Haulerwyk
Hy wie foarsitter fan de ûndernimmersferiening, frijwilliger by St. Exodus, bestjoerslid by Plaatselijk Belang, belutsen by it swimbad, gemeenteriedslid en frijwilliger by ûnder oare St. Vluchtelingenwerk en wensoarchsintrum "Sinnehiem".
- Hotze Punter (69 jier) út Makkingea
Hy wie ponghâlder by Dorpsbelang Makkinga, Nederland Hervormde Gemeente Frieslands End, St. Dorpshuis Makkinga, "de Laatste Eer" te Makkinga, Makkinga 600 jaar" en merkmaster by Vlomarkt.
- Adriaan Joosse (80 jier) út Donkerbroek
Hy wie frijwilliger by PKN Mariakerk yn Mantgum, ponghâlder by kuorbalferiening WTEF, by toanielferiening " Resitearcollege Frisia van 1874". Ek wie er ûnder oare aktyf by Nederlandse Rode Kruis, Maag Lever Darm Stichting, by doarpskrante "Mandeguod", MFC "De Wjukken", Jeu de Boulesvereniging "Wjukslach", organisearre er konserten by St. Unia State yn Bears, de feteranedei en wie er frijwilliger by feterane-ynstitút yn Doorn.
Ferwerderadiel
Lid yn de Oarder fan Oranje-Nassau:
- Wietske van der Veen (69 jier) út Hallum
Se hat in soad dien op it mêd fan pleechsoarch, flechtlingewurk en foar tsjerke.
Harns
Lid yn de Oarder fan Oranje-Nassau:
- Hilde Christine Bolman (1955) út Harns
Se wie bestjoerslid by St. CC1945 Harlingen, Anton Wachterprijs, Stichting voor Openbaar Voortgezet Onderwijs in Noordwest Friesland en aktyf by de priisútrikking Harlingen-Terschelling sylrace.
- Henderikus Johannes Metz (1940) út Harns
Hy wie koster by de rk-tsjerke, foarsitter fan RKVV Robur, presintator Radio Stad Harlingen, bestjoerslid Stichting Sport Promotie Haringen, frijwilliger Vogelwacht, aktyf by biljertclub en Mens in Nood.
- Jan Jellema (1982) út Winaam
Hy wie riedslid fan Harlinger Belang en lid fan ferskate kommisjes.
Hearrenfean
Lid yn de Oarder fan Oranje-Nassau:
- Geert Cnossen (72) fan It Hearrenfean
Hy wie foarsitter en lid fan it College van kerkrentmeesters van de Protestantse Gemeente Heerenveen. Ek wie er aktyf by de stichting tot Beheer en Bestuur van het Fonds de voormalige Schoter- en Slijkenburgerzijl en 28 jaar lid fan de lederied fan fersekerder Achmea, lid fan it Algemeen Bestuur fan Waterschap Sevenwolden en bestjoerslid fan suvelorganisaasje De Takomst yn Wolvegea en de Coöperatieve Condens Fabriek yn Ljouwert.
- Manfred Hoekstra (70) fan It Hearrenfean
Hy wie sekretaris fan de Johan Willem Friso Loge no. 61, foarsitter fan de Postactieven Belastingdienst, afdeling Friesland, skriuwer fan de Volkstuinvereniging Heerenveen en frijwilliger by de Julia Jan Wouter Hospice regio Herenveen en Weststellingwerf e.o.
- Klaasje Koopman-de Vries (76) fan It Hearrenfean
Se wie frijwilliger by Coornhertstate, de stichting Heerenveense Zieken- en Bejaarden Omroep, Mariënbosch en foarsitter fan de Bejaardensoos Oudeschoot.
Ridder yn de Oarder fan Oranje-Nassau:
- Wolter Erik Postma (67) fan It Hearrenfean
Hy wie aktyf by by Progressief Joodse Gemeente Noord-Nederland, by de PvdA, wie 14 jier ponghâlder by Liberaal Joodse Gemeente Noord-Nederland, bestjoerslid Stichting Centrum Informatie en Documentatie Israël, by Liberaal Joodse Gemeente Amsterdam en foarsitter by Liberaal Joodse Gemeente Noord-Nederland.
- Lykele van der Ven (74) út Aldeboarn
Hy wie aktyf by de Protestantse gemeente Aldeboarn, foarsitter fan de stichting doarpskrante 'de Tuorkesmjitter', fan de stichting Aldheidskeamer 'Uldrik Bottema' bestjoerslid fan de Stichting Tsjerkepaad yn Fryslân.
Offisier yn de Oarder fan Oranje-Nassau:
- Gerregien Eikelboom (64) fan Jobbegea
Se wie lid fan de Raad van Commissarissen fan Rabobank Heerenveen-Zuidoost Friesland, 26 jier foarsitter fan de Raad van Bestuur fan de Stichting Revalidatie Friesland, bestjoerslid/sekretaris fan it Ronald McDonald Huis en bestjoerslid fan de stichting Herstel & Balans.
Bernelintsjes:
- Maura Veensma (16) út Nijhoarne
Se is frijwillichster by Pottenbakkerij De Diggel.
- Xander ten Den (15) fan It Hearrenfean
Se is aktyf by jongeresintrum Casa.
Kollumerlân
Lid yn de Oarder fan Oranje-Nassau:
- Emmy Kloppenburg-Dijk (72 jier) út Boerum
Se is sûnt 1960 fan de Protestantse Gemeente Burum/Mennekezijl/Warfstermolen.
- Eeuw Fennema-Brinkman (78 jier) fan De Triemen
Se wie aktyf op tsjerklik mêd. Se wie frijwillichster by de Unie van Vrijwilligers, by de Hervormde Gemeente Oudwoude-Westergeest. Se is ek presidint fan de Hervormde Vrouwengroep De Triemen.
- Eelke Anne de Boer (65 jier) út Kollumersweach
Hy is aktyf by de Hervormde Kerk en by de EHBO, bestjoerslid by Stichting Aktivo, De Laatste Eer.
- Doetje de Boer-Kloosterman (68) út Kollumersweach
Se is frijwillichster by de Hervormde Kerk. Se wie ûnder oare âlderling en koördinator fan de Actie Roemenië. Ek wie se sekretaris fan doarpshûs de Trije Doarpen en wie se mei-oprjochter fan 'D'r net foar wei'.
- Hendrik Dijkstra (72 jier) út Kollum
Hy wie aktyf by fûgelferiening De Edelzangers, Rayon Oost van de Nederlandse Bond van Vogelliefhebbers (NBVV) en by de Protestantse Gemeente Kollum. Ek wurket er foar folkstunen en by it Kollumer Amateur Toneel. It pear beheart tsjerkegebou Pro Rege.
- Pietje Dijkstra-Riemersma (70) út Kollum
Se wie aktyf as frijwilliger by Meckema State yn Kollum. Se docht ek kollektes.
- Cornelis Alle Hellinga (64 jier) út Kollum
Hy wie aktyf by de fuotbalferiening yn Kollum, de ûndernimmersferiening De Handel, Industrie en Middenstand (HIM) te Kollum. Ek is er foarsitter fan de Stichting Activiteiten Platform Kollum.
- Johannes van der Heide (70) út Muntsjesyl
Hy is aktyf foar kuorbalferiening De Lauwers yn Warfstermûne, ek wie er bestjoerslid fan de Oranjecommissie Munnekezijl.
- Willemke van der Heide-Zijlstra (67) út Muntsjesyl
Sy is aktyf foar kuorbalferiening De Lauwers yn Warfstermûne. Ek wie se bestjoerslid fan Plaatselijk Belang en die se wurk foar tsjerke.
- Jitske Feenstra-Nijboer (66 jier) út Kollumersweach
Se wie bestjoerslid fan de Hervormde Ds. Griffijnschool en aktyf foar Vrouwenvereniging NCVB Passage, aktyf foar de Hervormde Kerk.
- IJtje Ruurdina van der Schaaf-de Boer (73 jier) fan De Triemen
Se is aktyf by it Rode Kruis, frijwillichster by Stichting Dorpshuis en Ontmoetingscentrum Fokkema's Pleats te Westergeest en aktyf foar de Protestantse Gemeente te Oudwoude-Westergeest.
Ljouwert
Lid yn de Oarder fan Oranje-Nassau:
- Erik Klomp (1947) út Ljouwert
Hy hat ferskate funksjes dien by Roeivereniging Wetterwille. Ek wie er ponghâlder fan Toonkunstkoor Concordia, koarkommissaris, lid fan de Muziekcommissie en gasthear by konserten. Ek wie er foarsitter fan de Seniorenclub Jorritsma Bouw Bolsward, foarsitter fan de Probusclub De Doorlopers, lid fan de Raad van Toezicht fan de Stichting Rendant. De lêste jierren is gids, skipper en foarsitter fan de Stichting Praamvaren Leeuwarden.
- Elisabeth Cornelia van Leeuwen-Wijker (1945) út Ljouwert
Se wie bestjoerslid fan it Nederlandse Rode Kruis en foarsitter fan de Unie van Vrijwilligers yn Ljouwert. Se is foarsitter fan de ferhier- en behearskommisje fan Stichting Sint Anthony Gasthuis yn de stêd.
- Anna Margaretha Catharina Veenendaal (1947) út Ljouwert
Se is al mear as 20 jaar aktyf binnen Orpheus, in lanlike feriening foar helpferliening by gefoelens fan homo- of biseksualiteit yn in heterorelaasje. Ek jout se foarljochting en workshops. Se wurket ek by COC Friesland. Se wie ek mantelsoarger.
- Sybrandus van der Meer (1949) út Ljouwert
Hy siet yn gemeentebelangen yn de eardere gemeente Boarnsterhim. Hy wie mei inisjatyfnimmer fan it pontsje by Yn 'e Lijte en makke him sterk foar sportfasiliteiten foar falide en minder falide minsken.
- Sas Rienk Jepkema (1946) út Leons
Hy set him al 37 jaar yn foar Húns en Leons, beheart argiven en organisearret biljert- en kaartaktiviteiten. Ek is er aktyf by it keatsbûn en by de Ring van Leeuwarden, in feriening fan lytse ûndernimmingen om Ljouwert hinne dy't har profilearje wolle op toeristysk mêd.
- Petronella Antonia Maria Slagter-Adelaar (1954) út Hijum
Se wie as lid en riedslid aktyf by Gemeente Belangen Leeuwarderadeel. Ek wie se foarsitter fan de Watersportvereniging De Klompskippers en foarsitter fan de Vereniging van Dorpsbelang.
- Martha van der Meij-Boonstra (1940) út Stiens
Se is al 25 jier frijwilliger by de Unie van Vrijwilligers yn Ljouwert. En se wurket by Museum De Grutterswinkel en gastfrou yn it Theehuis op it Noarderbegraafplak. Fierder is se âlderling by de Gereformeerde kerk De Hege Stins yn Stiens en twadde foarsitter by sjongferiening Looft Den Heer yn Stiens.
- Marco Steven Luik (1968) út Stiens
Hy is frijwilliger by Muziekvereniging Studio Stiens en by Showband Takostu Stiens. Ek wie aktyf by Handbalvereniging Friese Handbal Combinatie as ûnder oare bestjoerslid en skiedsrjochter. En hy is belutsen by fuotbalferiening SC Stiens.
Ridder yn de Oarder fan Oranje-Nassau:
- Nanja Johanna van der Meulen-Zandberg út Ljouwert
Se wie belutsen by de Astma Patiëntenvereniging as kaderlid yn de regioried fan Fryslân en regiokontaktpersoan. As foarsitter fan de lanlike ôfdieling droech se by oan fúzjes fan de Astmapatiëntenvereniging VbbA, de Cara Patiënten-Vereniging en het Longfonds. Se sette har ûnder oare yn foar in klankboerdgroep foar âlden. Se wie mei-oprjochter en foarsitter by de Stichting De Zonzoekers en frijwilliger by de Stichting Dag Herdenkingen Geweldsslachtoffers. Ek wurke se by de Vrouwenvereniging fan de Gereformeerde Kerk, de Wandelclub De Vluchtheuvel en de bewennerskommisje fan de Hooidollen.
Opsterlân
Lid yn de Oarder fan Oranje-Nassau:
- Jetske van der Beek-Holtrop (1953) út Oerterp
Se is sekretaresse Stichting Pypskoft en helpt by aktiviteiten. Se is belutsen by de Gereformeerde kerk, hat kontakt mei de tsjerke fan Heringsdorf yn de eardere DDR).
- Siemon van der Beek (1952) út Oerterp
Hy is aktyf by Stichting Klubwerk Pypskoft, ponghâlder by Philadelphia/Sien.
- Klaske de Vries (1955) út Wynjewâld
Se is organist yn tal fan tsjerken, aktyf as begelieder fan koaren en spilet by rou- en troutsjinsten.
Ridder yn de Oarder fan Oranje-Nassau:
- Kees Roeleveld (1949) út Lippenhuzen
Hy wie bestjoerder by CNV Kostersbond, koster by Gereformeerde kerk Zaandam. Hy starte Song en Praise koor by Gereformeerde kerk yn Hilversum, behearder Witte Kerk op De Himrik, lid fan it Gom fan de PKN kerken yn Nederlân, lid Algemeen vergadering pensioenfonds. Ek wie er slûswachter.
Skylge
Lid yn de Oarder fan Oranje-Nassau:
- Ale Jarig Romar (1963) fan Lies
Hy krijt in lintsje om't er 16 jier lid wie fan de gemeenteried Skylge.
Súdwest-Fryslân
Lid yn de Oarder fan Oranje-Nassau:
- Trijntje Eringa-Dijkstra (1942) út Burchwert
Se wie sekretaris by de Landbouwschool yn Wytmarsum, fan de basisskoalle 'It Skûlplak' yn Burchwert, wie aktyf by de PKN gemeente Burchwert/Hartwert/Hichtum, koster fan de Johanneskerk yn Burchwert en aktyf by de Stichting Sneek 1940-1945.
- Roelof Galema (1957) út Boalsert
Hy wie 21 jier lid fan de frijwillige brânwacht.
- Harmen Haagsma (1943) út Gaast
Hy wie bestjoerslid fan de Vereniging Dorpsbelang yn Gaast, fan de begraffenisferiening 'De Laatste Eer' yn Gaast, doarpshûs 'De Fûke' en kantine 'De Boppeslach' yn Gaast, foarsitter fan klaverjasferiening, mei-organisator fan it doarpsfeest en sjauffeur by de Stichting Buurtbus Makkum-Hindeloopen.
- Akke de Jager-Piersma (1936) út Boalsert
Se wie mantelsoarger, frijwillichster by de rommelmerk, by Zorggroep Patyna, by Chr. Maatschappelijke Vrouwenbeweging Passage, en al goed 20 jier kollektant'.
- Bauke de Jong (1951) út Snits
Hy is frijwilliger by Advendo Korpsen, sekretaris fan de Stichting Vrienden van Advendo, fan de Stichting De Sneker Pan, Dicky van der Werffonds, Sinterklaascommissie, en wie sekretaris fan de Sintrale Kommisje Skûtsjesilen.
- Sibbeltje de Jong-Schootstra (1950) út Goaiïngea
Se wie lid fan Werkgroep Amnesty International, belutsen by mingd koar 'Lytse Krêft' yn Gau, lid ombudsteam fan de PvdA Wymbritseradiel, bestjoerslid fan de Federatie voor muziek- en zangverenigingen (FeMuZa) yn Súdwest-Fryslân), lid fan de Cliëntenraad Zorggroep Patyna, aktyf by de PKN gemeente 'De Lege Geaen'.
- Jan Keuvelaar (1943) uit Boalsert
Hy wie foarsitter fan de Wijkkerkenraad West fan de Gereformeerde Kerk, bestjoerslid fan skoalmienskip Titus Brandsma, stedsgids, redaksjelid fan Bolsward Historie, lid fan de wurkgroep Geschiedenis van de Stichting Bolsward Historie, meiwurker by it argivearjen fan gemeentlike dokuminten, behearder fan de Oudheidkamer yn Boalsert.
- Maria Aleida Theresia Slippens-Kupers (1947) út Snits
Se wie frijwillichster by de rk-parochy yn Snits, aktyf by follybalferiening Animo en by de Voedselbank.
- Hendrika Terpstra-Weersma (1943) út Heech
Se wie pleechâlder, aktyf by de PKN tsjerke, âlderling by Talma State in Heeg, bestjoerslid en foarsitter fan Chr. Gemengd koar 'Nije Moed' yn Easthim, frijwilliger by de Fryske Wike yn it Roosevelthuis yn Doorn.
- Siebe Tjalma (1952) fan It Heidenskip
Hy wie mei-oprjochter en ponghâlder fan Fierljepferiening It Heidenskip, aktyf by doarpshûs 'It Swaeigat', belutsen by de IJswegencentrale, bestjoerslid fan de Vogelwacht Workum, dekôrbouwer by toanielferiening 'Yn it oare fel', kommisjelid fan de Nationale Fierljep Manifestatie, belutsen by de Greidefûgelklup 'Fûgelûntwyk it Heidenskip'.
- Jacob van der Valk (1958) út Warkum
Hy wie bestjoerslid fan de Chr. Boeren- en Tuinders Bond (thans LTO), basisskoalle 'Doltesskoalle', foarsitter fan it CDA yn it eardere Nijefurd, sekretaris fan de Ruitervereniging Morraruters yn Koudum, frijwilliger by De Klameare, bestjoerslid fan de Agrarische Natuurvereniging Kuststripe, Vereniging Plaatselijk Belang Workum, en adviseur by Stichting Promotie Workum en stichting Exploitatie Rolpeal.
- Geertruida Adriana Maria Vervaart-van der Valk (1957) út Warkum
Se wie oprjochter fan opfang Hummelhiem yn Workum, frijvrijwillichster by de stichting Te Plak, by de werkgroep OEPS, by teätergroep Hummelfreules, stichting Workum Bruist, stichting Promotie Workum. Ek joech se dûnsles en wie se aktyf by de Klameare.
- Bernardus de Vries (1939) út Warkum
Hy wie 50 jier frijwilliger by de Atletiek Vereniging Horror yn Snits, by de R.K. parochy Sint Werenfridus yn Warkum en organist. Ek wie er dirigint, fersoarge rûnliedingen, frijwilliger by it Sint Nicolaas Comité Workum, by Patyna en by it Museum Kerkelijke Kunst te Warkum.
- Uiltje Gerhardus (Ultsje) Wiersma (1953) út Wommels
Hy wie aktyf by de tsjerke yn Wommels, sette him yn foar de bân mei partnergemeente yn Roemenië, bestjoerslid fan de Ferieniging Kollektyf Wynmûnebesit, riedslid fan Littenseradiel, organisator fan de Slachterin, foarsitter fan de Wommelser Enerzjy Koöperaasje.
- Gerben Doede Wijnja (1954) út Tsjerkwert
Hy wie frijwilliger by basisskoalle De Bron yn Boalsert, redaksjelid fan 'de Utskoat' en doarpskrante 'it Skieppesturtsje', mûnder yn Sint-Jânsgea en Tsjerkwert, bestjoerder fan 'Kunstrijk Tjerkwert' en frijwilliger foar de webside fan Tsjerkwert.
Ridder yn de Oarder fan Oranje-Nassau:
- Johanneke Marijke Hein-van der Hoek (1947) út Burchwert
Se wie aktyf by de Liberaal Joodse Gemeente (LJG) Arnhem, levere bydagen oan it ta stân kommen fan de nieuwe Sidoer, wie foarsitter fan de Liberaal Joodse Gemeente Arnhem/Gelderland. lid fan it haadbestjoer fan it Nederlands Verbond voor Progressief Jodendom, aktyf by de Progressief Joodse Gemeente Noord-Nederland, dosinte by de kursus Theologische Vorming yn Snits, foarsitter fan de Progressief Joodse Gemeente Noord-Nederland en bestjoerslid fan Dorpsbelang Burgwerd.
- Fouke de Vries (1952) fan It Heidenskip
Hy wie aktyf by de Protestantse Gemeente It Heidenskip, mei-oprjochter en sekretaris fan fierljepferiening It Heidenskip, ponghâlder by basisskoalle 'De Brêge', by de Friese Land- en Tuinbouw Organisatie, foarsitter fan de Christelijke Muziekvereniging Studio It Heidenskip, aktyf by de Agrarische Natuur Vereniging (ANV) de Súdwesthoeke te Koudum, wurkgroep Skriezekrige Idzegea, blaasorkest 'De Snippefangers' yn Bakhuzen en de wurkgroep Fûgelûntwyk It Heidenskip.
Tytsjerksteradiel
Lid yn de Oarder fan Oranje-Nassau:
- Janneke Grietje Haas-Vlasma (1948) út Burgum
Se wie frijwilliger by wolwêzenswurk, Voedselbank in Burgum, by BurgumMobyl, it Hofje van Berchhiem. Ek is se aktyf yn tsjerke.
- Arjen Bootsma (1951) út Burgum
Hy wie earder yn Wurdum aktyf foar de fuotbalklup en tsjerke. Yn Burgum wie er frijwilliger by fuotbalferiening BCV, ek wie aktyf by PCBS "De Arke", CNV Vakcentrale en by de Protestantse Gemeente te Burgum.
- Gerhardus Johannes van Hooff (1944) út Burgum
Hy hat is soad dien foar de tafeltennisferiening yn Burgum en fersoarge er it akwarium yn Berchhiem en de klassike lústerklup.
- Jan Cornelis Douma (1946) út Burgum
Hy wie aktyf by fuotbalklup BCV, ek wie er mei-oprjochter fan it klupblêd fan BCV. Fierder wie er aktyf foar de Protestantse Gemeente Burgum.
- Anje Hinke Wester-Koopmans (1960) út Earnewâld
Se is inisjator fan it projekt Ljochtstill yn it Nationale Park Alde Feanen. Se wie bestjoerslid fan Stichting Kulturele Haadstêd en rjochte Stichting Klaas Koopmans op. Ek wie se aktyf by It Fryske Gea en Doarpsbelang Earnewâld, de master Frankeskoalle Earnewâld en de Gereformeerde kerk. Fierder wie se foarsitter fan de fuotbalferiening yn Garyp en riedslid foar de FNP.
Waadhoeke
Lid yn de Oarder fan Oranje-Nassau:
- Cornelis Albert Eggink (70) út Skalsum
Hy is belutsen by de Rotaryclub yn Frjentsjer. Ek is er aktyf foar Stichting Het Klaarkampster Weeshuis, Schaatstrainingsclub De Eskimo's yn Frjentsjer, de Stichting IJsclub Leeuwarden.
- Jan Posseth (76) út Marsum
Hy is frijwilliger by keatsferiening Foarút en by de Stichting Humanitaire Transportgroep. Hy is sjauffeur foar helptransporten nei East-Europeeske lannen, Iran en Yndia.
- Johannes van der Ploeg (68) út Frjentsjer
Hy is belutsen by keatsferiening Jan Bogstra yn Frjentsjer. Hy is speaker/gasthear by de PC, ponghâlder by de Federatie Franekeradeel, aktyf by de Koninklijke Nederlandse Kaatsbond (KNKB). Hy is ek frijwilliger by it Keatsmuseum.
- Jan Metselaar (69) út Deinum
Hy wie aktyf by de Koninklijke Nederlandse Kaatsbond yn Frjentsjer, ponghâlder by Kaatsvereniging Deinum en by de Federatie Menaldumadeel. Hy wie belutsen by it takennen fan de stimulearringspriis foar jong talint fan de PC, aktyf by de Vereniging van de Vrienden van het Kaatsmuseum Franeker. Ek is er aktyf by de FNV belastinggroep Frjentsjer, Humanitas en wie er ponghâlder by biljertferiening Ons Genoegen yn Menaam.
- Trea Noteboom-Vaartjes (49) út Dronryp
Se is frijwilliger by de Christelijke Drumband Concordia te Seisbierrum as ynstruktrise. Se is sekretaris fan it CDA yn Menameradiel. Fierder is se aktyf by boarterstúnferiening It Skroefke yn Dronryp en by de Protestantse Gemeente te Dronryp.
- Arend Dijkstra (67) út Menaam
Hy wie foarsitter fan de Vereniging voor Christelijk Volksonderwijs yn Menaam, lid fan de Raad van Toezicht by de Rabobank Noordwest-Friesland, ponghâlder foar it CDA Menameradiel, scriba by de Protestantse Gemeente Dronryp en âlderling. Hy is sekretaris fan Stichting Vrienden fan Ny Statelân.
- Bernard Pijper (67) út Frjentsjer
Hy wie foarsitter fan Schaakclub Franeker en aktyf by hurdfytsorganisaasjes, lykas de Leeuwarder Wieler Vereniging, de Friesche Leeuw, Wielervierdaagse Friesland en de Ronde van Franeker. Hy wie foarsitter fan de Gonnie Brouwer Memorial wielerwedstrijd, fytstrainer by De Pinguins yn Grou, aktyf by de Koninklijke Nederlandse Wielren Unie (KNWU), en by Radio Eenhoorn as sportferslachjouwer.


title: Krachtwizer moat kwetsbere jongeren selsredsumer meitsje

maintext:
Jongeren mei in licht ferstanlike beheining kinne tenei makliker oanjaan wat se wol en net sels kinne. Dêr is de Krachtenwijzer foar ûntwikkele. Dat is in digitaal programma dêr't yn byhâlden wurdt, wêr't de jongeren har sels mei rêde kinne en wêr net mei. De krachtwizer is opset troch Reik yn Ljouwert, in organisaasje dy't kwetsbere jongeren mei in licht ferstanlike beheining begeliedt.
De âlders en begelieders kinne by it programma, mar de jongeren sels ek. Sa binne se ek mear eigen baas oer harren libben. Mei de Krachtenwijzer moat it makliker wurde om ien behannelplan op te stellen foar de jongere sels en syn of har famylje. Op dy wize kin de begelieding ferbettere wurde.


title: Steaten lilk op Arriva om ynset fan oare bussen as ôfpraat

maintext:
Provinsjale steaten binne net te sprekken oer it nijs dat ferfierbedriuw Arriva oare bussen ynset yn de konsesje Súdeast-Fryslân. De ferfierder lit dêr bussen fan ferskate gebieten troch elkoar hinne ride. De provinsje waard dêr op wiisd troch ferfierder Qbuzz. Dy ferlear de konsesje oan Arriva, mar seit dat it ferfierbedriuw fan It Hearrenfean him net oan de regels hâldt.
Diselbussen
Arriva rydt boppedat mei diselbussen op de waadeilannen Skylge en It Amelân, en net sa as ôfpraat mei elektryske bussen.
"Lytse oertredings"
De provinsje hat yntusken oerlis hân mei Arriva en hat it oer ynsidinten yn de oanrin fan de nije konsesjes. Arriva hat in plan fan oanpak makke om de problemen op te lossen. De provinsje sil dit noch beoardiele. Mocht it plan net oan de regels foldwaan, dan driget de provinsje mei boetes.
Neffens CDA, GrienLinks en D66 hie deputearre Kramer harren earder ynljochtsje moatten. Yn antwurd dêrop seit Kramer dat it lytse oertredings wienen en dat de reizgers net yn gefaar west ha.


title: Keunstmoanne op it Amelân op ûnwis fanwegen subsydzje

maintext:
De provinsjale fraksje fan de ChristenUnie begrypt der neat fan dat de provinsje Fryslân ophâlde wol mei de subsydzjes oan de Keunstmoanne fan It Amelân. Dat beslút komt te betiid, seit de fraksje, omdat der noch neitocht wurdt oer in nij provinsjaal kultuerbelied. As de subsydzje ophâldt, komt it festival op losse skroeven te stean.
Neffens de ChristenUnie giet it mar om in lyts sybsydzjebedrach, fan 25.000 euro, dat ek wol yn oare potsjes fan de provinsje te finen wêze moat, as it potsje fan de kultuersubsydzjes leech wêze soe.
''Dizze moanne krigen we de Jierrekken tastjoerd oer 2017. Dêryn stiet dat der in oerskot is fan 37,2 miljoen euro is. Mar leafst 13,9 miljoen euro mear as ferwachte. Dan moat der dochs earne wol jild op te djipjen wêze om it fuortbestean fan de Keunstmoanne feilich te stellen'' seit Steatelid Reitze Douma.
''Keunstmoanne Amelân is in prachtich inisjatyf dat echt út de Mienskip komt. Sa'n tweintich jier lyn foar en troch frijwilligers úteinset en yn dy tiid útgroeid oant in yntym en ûnferwachts festival wêr't rûn de 6000 minsken op ôf komme út binnen- en bûtenlân. Wy begripe net dat de Provinsje Fryslân hjir sa maklik in streek troch set.''


title: Hûnderten besikers foar wrâldwide fiskmigraasjedei

maintext:
De Wrâldfiskmigraasjedei hat sneon 300 minsken nei de Ofslútdyk lutsen. De besikers koene in boattocht meitsje, in haai aaie of in eigen fiskmigraasjerivier bouwe.
Wrâldwiid wiene der mear as 500 aktiviteiten om de Fiskmigraasjedei te fieren. It doel fan de dei is om minsken bewust te meitsjen dat it wichtich is dat fisken frije trochgong krije yn de natuer. Neffens de organisaasje komt it noch te faak foar dat der dammen of diken yn de migraasjerûtes fan fisken boud wurde. Hjirtroch giet it net goed mei guon soarten. Ek de Ofslútdyk is sa'n barriêre.
Tusken 2019 en 2022 wurdt der lykwols in fiskmigraasjerivier boud. Sa kinne de bisten altyd frij swimme tusken de Iselmar en de Waadsee.


title: "Anker stjoert oan op mislearjen plan nije Cambuur-kompleks"

maintext:
Undernimmer Jan Anker stjoert der op oan dat de plannen foar it nije Cambuur-kompleks mislearje. Alteast, dêr liket it sterk op. Dat sei FNP-fraksjefoarsitter Jan-Willem Tuininga fan Ljouwert snein yn it radioprogramma Buro de Vries. Neffens Tuininga hat in goede ûndernimmer in plan B, plan C en in plan D as wat net slagget. Jan Anker hat dat net. De ûndernimmer hie ôfspraken mei de Gamma. De boumerkketen soe him fêstigje yn it nije kompleks, mar lûkt him werom, no't bliken docht dat der in oare grutte boumerk yn de buert komt. Sûnder de Gamma is de finansiering net rûn. Tuininga joech fierder oan dat er it in kwealike saak fynt dat Anker him fertsjintwurdigje lit troch wurdfierders en sels noait meipraat. "Wy hiene hiel graach mei Anker sels prate wollen" sa sei er.
Earder dizze wike waard bekend dat ek ROC Friese Poort him miskien weromlûkt út it projekt. ROC Friese Poort moat fóar 1 july dúdlikheid ha dat it nije kompleks der komt. As dy dúdlikheid der net is, docht ROC Friese Poort net mear mei. Doe't boubedriuw Dijkstra-Draisma dat bekend makke yn de riedsgearkomste, die bliken dat de oare belutsen partijen dêr neat fan ôf wisten. Neffens Tuininga in dúdlik sinjaal dat de kommunikaasje tusken alle partijen tige min is. De kâns dat it nije Cambuur-kompleks realisearre wurde sil, is lyts wurden, sa seit Tuininga.


title: VIOD-froulju stappe oer nei Harkemase Boys

maintext:
De fuotbalfroulju fan VIOD út Driezum stappe oer nei Harkemase Boys. Dat is in opfallende oerstap, want VIOD spilet yn de Haadklasse, it heechste amateurnivo. De froulju fan Harkemase Boys spylje op it stuit noch yn de 5e klasse, fiif nivo's leger.
De frouljusôfdieling fan VIOD woe gearwurkje mei Harkemase Boys, mar dat is net slagge. Dêrom hat it frouljusteam en in famkesteam fan VIOD sels it inisjatyf naam om oer te stappen nei de Harkiten.
It haad fan de jeugdoplieding, Jos Miedema, giet mei de froulju mei nei De Harkema. Hy wurdt dêr ferantwurdlik foar it technyske belied by de froulju.
Streamfersnelling
"Wy hienen al plannen om mei de froulju op in heger nivo te kommen", seit bestjoerslid Piet Zijlstra fan Harkemase Boys. "Mei de komst fan Miedema en de VIOD-froulju komt dat yn in streamfersnelling."


title: Ark yn Ljouwerter Prinsetún makket wetter

maintext:
Yn de Ark Fryslân, dy't yn de Ljouwerter Prinsetún leit, wie sneintemoarn in lek ûntstien. Oan ien kant lei it skip wat skean yn it wetter. Mei pompen hat de brânwacht it wetter fuortpompt. Troch in technysk mankemint wie it lek yn de tank ûntstien. "Gelokkich wienen we der op 'e tiid by", fertelt Geart de Vries fan Historisch Centrum Leeuwarden. "En nee, dit wie gjin 1-aprilgrap."
Yn de ark is de tentoanstelling 'Liwwadders! Our past, present and future. What's yours?' te sjen fan it Historisch Centrum Leeuwarden yn it ramt fan Lân fan taal. It is freed krekt iepene en sneon hienen al goed 800 besikers west. Der is gjin skea oan de tentoanstelling. "We wolle graach iepen, want der binne in soad toeristen dit peaskewykein en dy wolle we wol ûntfange."
De tentoanstelling is snein, neffens planning, om 13.00 oere iepengien.


title: Wurk oan Warkumer fontein is hast klear

maintext:
It is hast safier: yn maaie wurde de fonteinen yn 'e Fryske alve stêden offisjeel iepene. Utsein dy fan Dokkum, dy hat fertraging oprûn. Op it stuit wurdt noch hurd wurke om de fonteinen klear te krijen. De measte fan de fonteinen wurde yn it bûtenlân makke. Dy fan Warkum wurdt yn de stêd sels makke, troch lokale bedriuwen.
Fiif Warkumer bedriuwen wurkje dêr oan mei. It binne twa grutte houten liuwen dy't wetter nei elkoar ta spuitsje. De fontein wurdt 25 april te plak set yn it sintrum fan Warkum. Op 18 maaie wurde de tsien fonteinen offisjeel iepene en oanset.


title: Untwikkeling nij Cambuurstadion stopset

maintext:
Der wurdt foarearst net úteinset mei de bou fan it nije Cambuurstadion yn Ljouwert. Ien fan de ynvestearders fan it nije WTC-gebiet, Jan Anker, driget de stekker út de gearwurking te lûken. Dat is woansdeitejûn bekendmakke by de riedsgearkomste fan de gemeente Ljouwert.
Untwikkeling WTC-gebiet
Anker hie in yntinsje-oerienkomst mei projektûntwikkelder Wyckerveste en boubedriuw Dijkstra Draisma oer de ûntwikkeling fan it gebiet. Om it gebiet finansjeel oantreklik te meitsjen, soe der in boumerk yn it WTC-gebiet komme. Neffens de meast resinte plannen is dat Karwei.
Ein desimber waard lykwols dúdlik dat op koarte ôfstân fan it WTC-gebiet mooglik in oare grutte boumerk komt, nammentlik Bauhaus. Dit hat gefolgen foar de ynvestearring fan Anker.
Rol gemeente
Anker wol dat de gemeente mei in oplossing komt. De gemeente mient lykwols dat se dêr gjin mooglikheid ta sjogge. De belutsen partijen moatte der neffens de gemeente sels útkomme. De ried wol sa gau as mooglik opheldering fan alle partijen.
It plan foar it nije WTC-gebiet wie al hast klear. De gemeente is dan ek bot teloarsteld oer de gong fan saken.
"Grutte domper"
"It is in grutte domper foar it hiele projekt", seit Otto van der Galiën fan Lijst058. "Bauhaus soe oarspronklik ek yn it nije stadion komme. Om in ûnferklearbere reden hat de gemeente derfoar soarge dat it der dochs net komt. En Bauhaus kinst neat ferwite, dy sjogge gewoan nei kommersjele mooglikheden. Mar de gemeente hie skerper wêze moatten."


title: Stichting Slach by Warns komt mei Mienskipsdei op It Reaklif

maintext:
De Stichting Slach by Warns organisearret dit Kulturele Haadstêdjier de jierlikse betinking op It Reaklif, yn septimber, as Mienskipsdei. Doarpsbelangen út de hiele provinsje wurde útnûge om mei in delegaasje nei It Klif te kommen.
Ienheid yn ferskaat
De Stichting is fan betinken dat de wearde fan de Fryske mienskip ûnder druk stiet, en dat it dêrom wichtich is op de manifestaasje omtinken te hawwen foar ienheid yn ferskaat. Ek wurdt oan de Fryske doarpsbelangen frege om in tastjoerde ferklearring oer de wearde fan mienskip te ûnderskriuwen. Dizze sil op de Mienskipsdei oan Deputearre Steaten oanbean wurde.
Mear besikers
De organisaasje hopet troch dit inisjatyf op mear besikers foar de jierlikse betinking op It Reaklif: "We hoopje fansels dat mei dizze Mienskipsdei de belangstelling wer wat grutter wurdt", sa seit foarsitter Tom Dijkstra.


title: Kollum: "Skiednis wurdt in collecters item"

maintext:
"Buorman stie mei in sneu gesicht achterhûs. By de grize kontener. It wurd ‘mismoedich’ like spesjaal foar him útfûn. Myn ynderlike sosjaal wurker manisfestearre him op slach, en ik stapte op him ta. Hy fernaam my earst net iens, sa wie er yn ’e tinzen wei. Foarsichtich lei ik him de hân op it skouder. Ik frege wat der te rêden wie.
‘Ik ha kontrôle fan de Polityk Korrekte Plysje hân,’ sei er. ‘In hússiking.’ Dêr waard ik kjel fan. No kaam it wol hiel tichtby. Ik hifke hoe’t it derfoar stie. ‘Al myn spullen moatte fuort,’ sei er. Hy wiisde nei de steapel neist de kontener. Allegear buordspullen. Buorman wie in leafhawwer, dat wist ik mar al te goed. Ik krige de boppeste doaze fan de steapel en seach him oan. Risk. Hy skodholle: ‘ymperialisme’. De folgjende wie Knappe Koppen. Dat wie diskriminaasje fan bern dy’t net goed leare koene. Monopoly: Westersk kapitalisme. Stratego: oarlochshysjen. Ik hou van Holland: ing nasjonalisme. Escape Room. ‘Dat ek?’ frege ik. Hy knikte. Sûnt de plysje yn Kalifornië okkerdeis 13 ferwaarleazge persoanen yn ’e leeftyd fan 2 oant 29 jier út in hûs yn it plakje Perris befrijd hie, koe dat net mear. Buorman syn mismoedigens krige ek fet op my. Mei wat fan wanhope tikke ik de doaze fan Huisje Boompje Beestje oan. ‘Nee,’ sei er, ‘rolbefêstigjend.’ Secret Hitler liet ik dêrnei hielendal mar gewurde.
De weach fan politike korrektens dy’t oer it lân spielt begjint destruktive foarmen oan te nimmen. De produsint fan it spultsje ‘Kolonisten van Catan’ hat in skoftke lyn de namme dêrfan feroare. Dat is harren goed rjocht. De oanlieding is lykwols dubieus. De klacht út pro-Palestynske hoeke fan minsken dy’t fûnen dat de fabrikant dêrmei stipe joech oan it bouwen fan Joadske delsettingen op de Westlike Jordaanoever, is sa absurd dat sels Monty Python it net betinke kinnen hie. Dochs hat it protest súkses hân, want it spul hjit tenei Catan, sûnder Kolonisten. Tagelyk is de fabrikant like hypokryt as it hiele D’66. Op harren site wurdt it ommers noch wol as Kolonisten van Catan oanpriizge. Dat dogge se omdat minsken googelje op it wurd ‘Kolonisten’ om it spul te sykjen, en it oars net fine kin. De kassa moat wol rinkelje, fansels.
No kin men sizze: wat kin it skele, sa’n oanpassing fan in namme. Op himsels neat, as it net in symptoom fan in korrektheidsepidemy wêze soe. It feroarjen fan spultsjenammen past yn it rychje oanpassen fan strjitnammen, it fuort heljen fan stânbylden, it ferbieden fan cowboy- en yndianefeestjes en folle net genôch. Yn stee fan te tsjutten en te learen fan de skiednis, slacht it makberheidstinken de kloeren ek dêrnei út. Sels dat wat west hat mei alle goed en kwea, moat oanpast, herskikt of útwiske wurde om yn it ideale plaatsje fan de Brave New World fan hjoed-de-dei te passen. Ien tip fandatoangeande: lês en sammelje sa fluch mooglik alles dat mei de skiednis fan de minskheid te krijen hat. Want dat kin noch wol ris in collectors item wurde."


title: Man fan ferlitten boat Iselmar oantroffen op fêstelân

maintext:
De man dy't woansdei socht waard by in grutte sykaksje op de Iselmar is fûn. Hy waard feilich oantroffen op it fêstelân. Dat meldt de kustwacht.
In skip fûn de ferlitten boat fan de 30-jierrige Amsterdammer op de Iselmar, wêrnei't in grutte sykaksje op tou set waard. Dêrby wienen ek Fryske rêdingsboaten belutsen.


title: App mei 28 toeristyske rûtes troch hiel Fryslân

maintext:
Merk Fryslân lansearret dit wykein in spesjale beleef-rûte-app op de tillefoan foar sawat 28 tematyske toeristyske rûtes dwers troch hiel Fryslân hinne. It giet om rûtes foar alderhanne ferfiermiddels lykas de auto, de fyts, de kano of it hynder.
Virtual reality
Guon rûtes binne foarsjoen fan virtual reality. Dat jildt bygelyks foar de 'Sense of place'-rûte by de Waadkust del. Op guon plakken kinne minsken op de app alfêst de keunstwurken besjen dy't dêr de kommende jierren mooglik komme yn it ramt fan Sense of place. De app krijt ek ynteraktive eleminten lykas kwisfragen dêr't punten mei te fertsjinjen binne. De app wurdt fergees foar toeristen en jout ynformaasje oer toeristyske bedriuwen en ek oer alle Fryske musea.
Redbad en Bonifatius
De app wurdt sneon offisjeel presintearre, mar toeristyske ûndernimmers út Noardeast-Fryslân krigen moandeitejûn alfêst in demonstraasje op de jierlikse foldermerk yn Damwâld. Ferskate beleefrûtes gean ek troch Noardeast-Fryslân. Dat jildt ûnder oare foar de nije Redbad- & Bonifatiusrûte. Dy wurdt op dit stuit yn heech tempo ûntwikkele, sadat it toerisme profitearje kin fan de film Redbad dy't meikoarten útkomt. De rûte rint by plakken del dêr't opnamen foar de film Redbad makke binne, lykas Bakkefean, Earnewâld, Moddergat en It Amelân.
Folders bliuwe wichtich
Op de jierlikse 'foldermerk' kamen moandei likernôch 140 toeristyske ûndernimmers út Noardeast-Fryslân. Dy giene net mei lege hannen nei hûs, want foar elk wie der in swiere doaze klear mei farske toeristyske magazines yn it Dútsk, Ingelsk en Nederlânsk. Neffens Regiomarketing en Toerisme RMT bliuwt ek yn dizze tiid papieren promoasjemateriaal fan grut belang, want toeristen dy't dizze kant op komme, stelle noch hieltyd bot priis op ynformaasje op papier.


title: Gosse bedarret yn Alpenkoers: "Ik moast dochs dy kant op"

maintext:
Hoe't in fjildrider út Surhuzum samar ynienen bedarre yn it peloton fan in profesjonele hurdfytswedstriid yn de Alpen. Gosse van der Meer wie earjuster dwaande mei in eintsje fytsen doe't er ynienen ynhelle waard troch in groep hurdfytsers en doe mar meiried.
"Underweis kaam ik in buordsje tsjin dat de Tour des Alpes noch 20 km te gean wie. Ik wist wol dat dy koers der wie, want ik soe dy moarns noch efkes by de start sjen. Der diene jonges mei dy't ik wol koe. Mar ik hie my fersliept. En doe hellen se my ynienen yn."
Dochs dy kant op
"By de earste groep mei Chris Froome en sa set de plysje dy wol oan de kant. En dan moatst wachtsje. Ik sit sels ek faak yn in peloton en wit wol hoe't soks giet. Nei de kopgroep komme de losse fytsers. In grutte groep dy't rêstich nei de finish fyts om de tiidslimyt te heljen. Sa rap giet dat no ek wer net. Fan dy groep koe ik in pear jonges en dêrom fytste mar in stikje mei. Ik moast dochs dy kant op."
Mei tassen en bepakking
"De jonges wisten wol dat ik ûnderweis wie. Ik ried fansels wol mei tassen en bepakking. Dat wie wol frij swier, want it gie berchop. Ik hie net al te folle iten mear, en koe dêr gelokkoch wat reepkes en drinken opsnorre. Doe bin ik mei de mannen nei de finish riden. Ast do mei dyn fytstassen meiriidst yn it profpeloton en bist oan it laitsjen en gnizen, dan falt dat wol op by it publyk. Doe hie ik wol aardich wat supporters."
Gosse van der Meer moat takom wykein in wedstriid yn it Dútske Koblenz ride en dêrnei komt er wer nei Fryslân.


title: SC Cambuur pakt trije punten mei winst tsjin Jong AZ

maintext:
SC Cambuur hat moandeitejûn de wedstriid tsjin Jong AZ mei 3-2 wûn. De wedstriid waard yn de lêste minút fan de offisjele spyltiid beslist.
Nei acht minuten spyljen kamen de Ljouwerters op foarsprong troch in doelpunt fan Van Kippersluis. Hy krige de bal út in rappe counter fan Daniels, dy't de bal breed lei. Van Kippersluis stie hielendal frij en skeat de bal achter de keeper fan Jong AZ. Yn de 34e minút makke Jong AZ de lykmakker. Wylst Cambuur mear yn balbesit is, wit Jacobs de stân op likense hichte te bringen. Trije minuten letter komt Cambuur opnij op foarsprong út in counter wei. Nei ferskate ynspanningen om de bal der yn te krijen, is it wer Van Kippersluis dy't him lâns de keeper krijt.
Nei rêst komt Jong AZ wer op likense hichte. Jacobs tekenet foar de 2-2. Yn de 89e minút lûkt Cambuur oan it langste ein. Justin Mathieu skoart it winnende doelpunt. Einstân 3-2.
Omdat meardere konkurrinten punten ferspylje, docht Cambuur mei dizze oerwinning goeie saken foar it heljen fan de play-offs.


title: Plysje hâldt balstjurrige stappers oan yn Ljouwert

maintext:
De plysje yn Ljouwert hie it sneintenacht drok mei balstjurrige stappers. Op it Ruterskertier binne twa manlju oanhâlden. Dy wiene belutsen by in fjochterij en misledigen de plysje. De 44-jierrige man fan It Hearrenfean en in 22-jierrige Snitser binne meinaam nei it plysjeburo.
In 39-jierrige Ljouwerter is oanhâlden yn in hoarekagelegenheid op it Ruterskertier. De man hie in hoarekaferbod foar dit plak. Dat is útwreide nei in hoarekaferbod yn de hiele stêd.


title: Gemeente beslút: biofergister dochs op Westerkern 6

maintext:
De biofergister by Koatstertille komt dochs op it plak dêr't de omwenners him eins net hawwe woene. Dat is op de Westerkern 6. Yn en om Koatstertille wie in soad ferset tsjin dy lokaasje, mar it iennige alternatyf, in eintsje fierderop op Westerkern 10, waard yn de gemeenteried unanym ôfkard.
Omdat de gemeente earder al tasein hat dat de fergister der komme mei, kin de ried der no neat mear oan feroarje.


title: Talant mei fierder mei nijbou soarchkompleks Beetstersweach

maintext:
Talant kin fierder mei it fernijbouplan foar it soarchkompleks De Wissel yn Beetstersweach. De Ried fan Steat hat de beswieren fan de famylje Stienstra-Te Biesebeek ôfwiisd.
Neffens de rjochter hat Talant de plannen genôch oanpast om oerlêst foar de buorlju sa folle as mooglik foar te kommen. Sa krije de meast lûde pasjinten harren deibesteging sa fier as mooglik fan it terrein fan de buorlju ôf.
De buorlju protestearje al jierren tsjin de bouplannen fan de bernebuorkerij en it moetings- en hoarekasintrum Het Trefpunt. De famylje is dan ek teloarsteld yn de útspraak.


title: Grienpakket foar Ljouwerter bern: griene fingers krije

maintext:
Ljouwerter bern krigen moandei in grienpakket. It giet om in grutte kweektafel en in jildbedrach, wêrmei't se in eigen tún meitsje kinne. It inisjatyf "Spring in het Groen" fan berne-opfang Sinne hat as doel bern te stimulearjen de tún yn te gean. Se moatte griene fingers krije.
Der binne 32 lokaasjes fan berne-opfang Sinne. En der sit mear achter, want it is ek in wedstriid: dejinge mei de bêste en kreatyfste risping wint in priis. De winner fan it projekt krijt in grutte kas.


title: Selstraf foar Ljouwerter foar wapenbesit en himpkwekerij

maintext:
In man út Ljouwert moat njoggen moanne de sel yn, omdat er mei in trochladen wapen troch de binnenstêd fan Ljouwert riden hat. Ek wie er belutsen by in himpkwekerij. De man ried oardel jier lyn mei drank op en mei in wapen yn de auto troch it sintrum. Doe't er syn auto oan de kant sette, seach in frou in wapen yn de auto lizzen. Se skeakele de plysje yn.
Neidat de man oppakt wie, die bliken dat er mei guon oaren in himpkwekerij hie. Foar beide saken hat er no straf krigen. Njonken de selstraf hat er in rydûntsizzing fan njoggen moanne oplein krigen.


title: LDODK moat definityf op syk nei oare shirtsponsor

maintext:
Kuorbalclub LDODK fan De Gordyk moat definityf op syk nei in oare shirtsponsor. Nei in klacht by de Reclame Code Commissie waard earder al dúdlik dat it brûken fan de namme fan it bedriuw 'wijnvoordeel.nl' net mei. Dat is omdat shirtreklame mei alkohol yn de sport ferbean is.
Tsjin it beslút waard beswier oantekene, mar dat hat neat úthelle. LDODK seit yn in reaksje teloarsteld te wêzen en bang te wêzen dat de sponsor no ôfheakket. It sil neffens har dreech wêze om in ferfanger te finen.


title: Campus@Wurk wol jeugd mei autisme oan bedriuwen keppelje

maintext:
De stifting Autisme Campus Fryslân wol mei Campus@Wurk in kampus meitsje dêr't jongerein mei autisme wenje, wurkje en leare kin.
In diel fan dy groep jongerein sit thús of docht wurk ûnder harren nivo. De stifting fynt dat se in better plak op 'e arbeidsmerk krije moatte en dat se goed yn de ICT wurkje kinne.
Keppelje oan bedriuwen
Mei Campus@Wurk wurdt dy jongerein keppele oan bedriuwen, om dêrnei te sjen watfoar skoalling oft nedich is. Op dy kampus krije se dan persoanlike begelieding. Der wurdt noch in geskikte lokaasje socht.
De provinsje en Tytsjerksteradiel, Achtkarspelen en de DDFK-gemeenten stypje it plan fan Autisme Campus Fryslân mei subsydzje.
Doel is om yn oktober 2018 mei de earste groep jongerein útein te setten.


title: Klarinetdei as foarpriuwke fan At the Watergate

maintext:
Keunstesintrum Atrium yn Snits organisearret op 9 maaie in grutte klarinetdei. It tsjinnet as foarpriuwke foar it muzykfestival At the Watergate, de dagen dêrnei. Dan komme seistûzen jonge muzikanten út hiel Europa nei Snits om mei elkoar in hiel soad konserten te jaan. Oan de klarinetdei dogge guon fan har ek mei.
De organisaasje ropt klarinettisten fan alle leeftiden op om har ek te melden. Moarns en middeis repetearje se. Oan de ein fan de middei is dan it konsert, yn de biblioteek yn Snits.


title: Omrop TIP: PietCast #11 Simmertonger yn april

maintext:
It waar, ien fan de ûnderwerpen dêr't it measte oer praat wurdt. Foar de minsken dy't ynteressearre binne yn mear as allinne de foarsizzing foar de kommende dagen, is der de PietCast. In podcast mei waarman Piet Paulusma. Yn de nijste ôflevering stiet de maitiid en it klimaat sintraal.
Mar Piet sjocht earst mei Wim noch efkes werom op de iiswike. Dan gean we op nei de maitiid fan no, dy is op dit stuit útsûnderlik waarm! Fierders giet it oer Sahara-sân, de doarpsmûne fan Hjerbeam, oer houtkachels en oer de hege snelheidstrein. Lêste berjochten binne dat sa'n trein like fersmoargjend is as in fleantúch. Neffens Piet moatte we de holle koel hâlde en prioriteiten stelle.
De PietCast is te finen yn iTunes. Of yn dyn eigen favorite podcastprogramma fia RSS. Alles oer it waar is fansels te finen op Omropfryslan.nl/waar.


title: Froulju sc Hearrenfean nei heale finale beker

maintext:
De fuotbalfroulju fan Sportklup Hearrenfean hawwe harren freed pleatst foar de heale finale fan beker. Yn de kwartfinale wûnen de Feansters mei 2-4 by Achilles'29.
Al by it skoft wie it 0-2 yn Groesbeek. Fenna Kalma wie mei in frije traap ticht by de iepeningstreffer, mar dy foel úteinlik nei in lyts healoerke troch Laura Strik. In pear minuten foar it skoft makke Tiny Hoekstra de 0-2.
Twadde helte
Yn de twadde helte rûn Hearrenfean fierder út. Krekt nei't Achilles mei tsien froulju fierder moast, soarge jeugdynternasjonal Kalma foar de 0-3. Nathalie van der Heuvel makke der sels 0-4 fan. Achilles'29 die noch wol wat werom: Yvette Derks skeat raak út in penalty en yn de blessueretiid makke Sophie Cobussen de 2-4.
Fierder liet Hearrenfean it net komme en dus pleatse de Feanster froulju harren foar de heale finale.
De oare heale finalisten
De froulju fan Ajax en PSV spylje ek yn de heale finale. Sneon wurdt de lêste heale finalist bekendmakke yn de wedstriid tusken Jong Alkmaar en CTO Einhoven.


title: Grousters wolle gjin farwei troch De Burd

maintext:
In soad ferset freedtemiddei yn Grou op in ynformaasjegearkomste fan de provinsje oer plannen foar ferbettering fan de farwei nei Drachten. Yn de plannen dy't der no lizze wurdt ûnder oare neitocht oer in nije farwei troch lânbougebiet de Hege Warren en rekreaasje- en natuergebiet De Burd by Grou. De farwei moat tsjinje as ferbining tusken it Prinses Margrietkanaal en Drachten en dan benammen nei it Drachtster yndustrygebiet De Haven.
It grutste part fan de lytse hûndert oanwêzigen út en rûnom Grou binne poer tsjin op de fariant troch De Burd. Se binne bang foar oantaasting fan de natuer en gefaar foar it rekreaasjeferkear. De measten fine de farwei hielendal net nedich en ek fiersten te djûr.
Sonja Busch, projektlieder fan de provinsje Fryslân, sei nei ôfrin dat se bliid is mei de ynbring fan de Grousters. Se sil dy ynbring meinimme yn it foarstel dat aansens nei de steaten giet. De steaten nimme op 20 juny in beslút oer it ferfolch fan de plannen yn it ramt fan de provinsjale fyzje op de farwegen. It kin wêze dat de besprutsen fariant dan fan tafel giet. Sa net, dan folget der noch in trajekt fan sa'n twa jier foardat in beslút oer de farwegen naam wurdt.


title: Doede Bleeker wurdt eare op Aaipop

maintext:
Doede Bleeker, de sjongende fiskboer út Starum, krijt peaskemoandei op Aaipop in spesjaal plak. Op it festivalterrein yn Nijlân is in 'Doede Bleekerplein' ynrjochte foar de sjonger dy't koartlyn op 65-jierrige leeftiid ferstoar.
Op dat plein betinke de trûbadoers Bruno Rummler en Piter Wilkens him op ferskate tiden. Yn de Harksankjeseal binne foto's te sjen fan Doede Bleeker op Aaipop, op ferskate edysjes fan it festival.
Aaipop is it grutste Frysktalige festival. De folgjende bands en artysten binne programmearre: Babalive, De Voskovs, Dirk, Frey, Gerrit Breteler, Grytz & Grize, Jaap Louwes & De Lossebinde, Jan de Vries, Keel, Jan Nota de BierTroubadour, Marcel Smit mei 'De Hiele Hannel', Marius de Boer, NNB, Rauzer, Sjoerd ensa, Skraal en Zea.


title: Twa fertochten fan twa oerfallen oanhâlden

maintext:
De plysje Fryslân hat woansdei twa fertochten oanhâlden foar twa ferskate oerfallen. In 18-jierrige Ljouwerter is jûns oanhâlden foar in wapene oerfal yn jannewaris op in supermerk oan de Wylgestrjitte yn syn wenplak. Meiwurkers en klanten waarden troch de fertochte en in twadde oerfaller mei in fjoerwapen en in mes bedrige. De jonge besocht by syn oanhâlding fia it dak fan in garaazje út te naaien, mar dat mislearre.
In 45-jierrige man fan It Hearrenfean is oanhâlden foar de oerfal op 16 jannewaris op in tankstasjon oan it Boargemaster Kuperusplein yn syn wenplak. De man bedrige de meiwurker en naaide út mei in ûnbekend jildbedrach.
Beide fertochten sitte fêst foar fierder ûndersyk. De plysje seit dat yn beide gefallen kamerabylden in grutte rol spile ha by de oanhâlding fan de fertochten. De bylden binne nei bûten brocht en dat smiet in soad tips op.


title: Kolleksje aadlik tekstyl komt foar it ljocht

maintext:
In samling fan aadlik tekstyl, klean út patrisyske en aadlike fermiddens, fan 'e famyljes Brantsma-Van Slooten en Van Sminia wurdt oernommen troch de Stichting Fogelsangh State te Feankleaster.
De bysûndere kolleksje kaam foar 't ljocht troch ûndersyk fan Aly van der Mark nei tunen fan Gerrit Vlaskamp. Se kaam dêrtroch yn kontakt mei Marjolein (Maria Clara Johanna) Diepen-Brantsma yn Arnhem, in beppesizzer fan Maria Clara Johanna van Sminia. Yn in hutkoffer stienen de kostbere stikken tekstyl op souder.
Fogelsangh state te Feankleaster is fan doel om de kolleksje oer te nimmen. Dy wurdt sneon 14 april oerdroegen oan Erfgoed Fundaasje, de stichting dy't de kolleksje earst beskriuwe lit. Erfgoed Fundaasje makket behâld en digitalisearring fan benammen agraryske argiven mooglik.


title: FIDEO: Ljouwert makket him op foar Keningsdei

maintext:
Yn it sintrum fan Ljouwert wiene minsken tongersdeitemiddei betiid al drok dwaande mei it reservearjen fan harren plakje foar de tradisjonele frijmerk op Keningsdei. Mei teksten as 'Sorry bezet' waarden de nedige fjouwerkante meters mei kryt ôftekene op strjitte. Op it Aldehoustertsjerkhôf waard it poadium foar it spektakel Kingsday Outdoor opboud. Hjir sille artysten as Broederliefde, BOEF en Josylvio optrede. Ek op it Wilhelminaplein, it Mata Hariplein, it Klokplein en yn de Prinsetún kinne minsken middeis en jûns fan muzyk genietsje.
De gemeente Ljouwert ferwachtet sa'n 100.000 besikers te ûntfangen op Keningsdei. Om dit yn goede banen te lieden, binne der in oantal maatregels naam. Sa is de binnenstêd ôfsletten foar it autoferkear en jildt der foar it iepenbier ferfier in oanpaste tsjinstregeling.


title: Studinten wolle hege bemiddelingskosten oanpakke

maintext:
De Ljouwerter studinteferienings hawwe harren nocht fan de hege bemiddelingskosten dy't studinten faak betelje moatte as se in keamer hiere wolle. De bedragen kinne oprinne oant somtiden wol tûzen euro. En dat moat ophâlde, fine de studinten.
It probleem stie moandei op de aginda by de Ljouwerter studintetop. Dy top wurdt organisearre troch de Ljouwerter studinteferienings dy't feriene binne yn it IBOS, it Inter Bestuurlijk Overlegorgaan Studentenverenigingen yn Ljouwert. Neffens foarsitter Wim Dijkman fan it IBOS is it probleem tige grut. Sa'n njoggen fan de tsien studinten hat der op de ien of oare wize mei te krijen.
Yn Ljouwert binne yn totaal sa'n tsientûzen studinten dy't in keamer nedich hawwe. It IBOS wol it probleem oplosse troch der in soad ruchtberens oan te jaan, bettere ynformaasje te jaan oan studinten fia de hegere skoallen en gearwurking mei bygelyks de gemeente en de makelders.


title: Grutskalige miljeukontrôle yn hiel Fryslân

maintext:
Troch de hiele provinsje binne tongersdei miljeukontrôles. Fjirtich plysjes en oare kontroleurs hawwe benammen kontrolearre op it stoarten fan ôffal of it ferbaarnen derfan, op bistemishanneling, fiskerijwetjouwing en streuperij.
By de kontrôles wurdt gearwurke mei ferskate natuerorganisaasjes lykas It Fryske Gea, Steatsboskbehear en de Bisteberming. Der waard sawol op lân as op it wetter socht.
Letter tongersdeitemiddei wurde de resultaten fan de kontrôles bekend makke.


title: FIDEO: It monuminteplein yn Koarnwertersân

maintext:
Yn Fryslân binne mear as trijehûndert monuminten dy't weromtinke dogge oan de Twadde Wrâldoarloch. Op 24 april meitsje de provinsje en it Nationaal Comité 4 en 5 mei bekend wa't it komplimint foar in oarlochsmonumint krijt.
In sjuery hat besjoen hoe't der op it monumint past wurdt, no en yn de takomst. Der binne fiif nominearren dy't dizze wike omtinken krije op Omrop Fryslân telefyzje en radio. Freed, as lêste, it monuminteplein yn Koarnwertersân.
De monuminten op it plein betinke kapitein Christiaan Boers en syn lutenant Quirinus Ham. Sy moasten de Dútske opmars tsjinhâlde. De 225 Nederlânske soldaten wienen ûnder lieding fan Boers en Ham yn steat om de Dútsers tsjin te hâlden. Letter binne se beiden oppakt troch de Dútsers en eksekutearre.
Besjoch it monumint yn Ealahuzen.


title: Enerzjy-ekspert foarspelt fikse groei tal mega-sinneparken

maintext:
Oer fiif jier binne yn Fryslân mooglik hûndert grutte sinneparken. Dat binne parken mei mear as tsientûzen sinnepanielen. Dy ferwachting sprekt provinsjaal enerzjy-ekspert Bouwe de Boer út. Troch in finansjeel geunstige subsydzjeregeling, dy't pas sûnt ferline jier jildt, dûke bedriuwen en gemeenten manmachtich yn it gat fan grutskalige sinne-enerzjy. Dat sil foaral tapast wurde op leechsteande bedriuwsterreinen dy't no in soad jild kostje. Troch de geunstige regeling kin dêrtroch noch wat op fertsjinne wurde.
Ein ferline jier binne der al 240 oanfragen út Fryslân goedkard. Mids takom jier kin opnij ynskreaun wurde foar in subsydzjeregeling. It kommend heal jier wurde al fjouwer grutte sinneparken by Ljouwert ûntwikkele en trije yn Eaststellingwerf. Der komme ek sinneparken op It Amelân en by Garyp.


title: Provinsjale dyk N358 troch Ie is iepen

maintext:
Sûnt lange tiid wer mear as 100 bern op de doarpsskoalle, in soad hûzen ferkocht oan nije, jonge ynwenners, in bedriuwsterrein dat útwreide is en folop plak jout oan ûndernimmers. Koartsein: it brûst yn it doarp Ie yn it noardeasten fan Fryslân.
Freed waard yn Ie boppedat de nije provinsjale dyk N358 iepene. De buorfamkes Jelka en Jasmijn út Ie fytsten de dyk iepen mei help fan in echte bobo mei ûnderfining op dat mêd: deputearre Sietske Poepjes.
Sels ferantwurdlik wêze
Njonken alle feestlikheden die Poepjes dochs ek in berop op de pleatslike befolking: "In provinsjale dyk troch in doarp is net ideaal fansels, en der kin noch altyd te hurd riden wurden. It binne de brûkers fan de dyk út de eigen regio dy't dêr sels as earste ferantwurdlikheid yn nimme moatte."


title: Staking by wenningboukorporaasjes

maintext:
Meiwurkers fan wenningkorporaasjes yn Noard-Nederlân lizze tiisdei it wurk del. Se stake foar in better lean en in legere wurkdruk. Yn Grins wurdt letter tiisdeitemoarn in manifestaasje holden. Stakers út Fryslân, Grinslân en Drinte binne dêrby oanwêzich. Der is in mars by ferskate wenningkorporaasjes del. Ek wurdt wat oan oanbean oan Sije Holwerda. Hy is ien fan de wurkjouwers, dy't mei de fakbûnen om tafel sit oer de nije cao.
Ut Drachten, Grou en Sint-Anne wurde bussen ynsetten om stakers te ferfieren. It giet om in ferrassingsaksje dy't organisearre is troch de fakbûnen CNV en FNV.


title: Danny Noppert smyt 'earste' Fryske njoggendarter

maintext:
Darter Danny Noppert fan De Jouwer hat tiisdeitejûn de earste njoggendarter ea yn de Fryske dartkompetysje smiten. Dat barde yn in kafee yn Dokkum, by in offisjele kompetysjewedstriid fan it team fan Noppert. Yn it tritichjierrich bestean fan it Fryske Dart Bûn hie noch gjin inkelde spiler ea sa'n perfekte leg smiten yn in kompetysjewedstriid. Foar Noppert wie it net syn earste njoggendarter. Hy smiet twa kear earder in offisjele perfekte leg, by in nasjonale ranking yn Den Bosch en by in toernoai yn Dútslân.
By in njoggendarter wurdt in leg, wêrby't spilers fan 501 punten sa gau mooglik op 0 punten komme moatte, yn it lytst mooglik oantal beurten útsmiten.


title: Sealfuotbalsters Drachtster Boys troch winst nei play-offs

maintext:
De sealfuotbalfroulju fan Drachtster Boys hawwe harren freed pleatst foar de play-offs troch te winnen fan Hovocubo. Yn it Noard-Hollânske Zwaag waard it 2-6 foar de Drachtsters, dy't dêrmei op it tredde plak einigje yn de kompetysje. Yn de play-offs is nûmer 2, FC Gelre, de tsjinstanner.
Jessie Prijs soarge al betiid foar de Drachtster foarsprong. Letter yn de earste helte makke Esther van Toledo de 0-2 nei in hakje fan dyselde Prijs. Foar it skoft brocht Tamira van Heerwaarden de spanning werom.
Yn de twadde helte rûn Drachtster Boys lykwols fierder út. Sieta de Vries makke de 1-3, Lotte Donath de 1-4 en Marian Meijer sels de 1-5. Nei't Van Heerwaarden de twadde goal makke foar Hovocubo, bepaalde Rianne Mulder de einstân op 2-6.
De play-offs begjinne takom wike freed. Drachtster Boys spilet dan thús tsjin FC Gelre. De ploech dy't as earst wa wedstriden wint, giet nei de finale. Dêryn is KTP Nieuw Roden of Pernis de tsjinstanner.
Avanti
Avanti wûn thús mei 2-1 fan Os Lusitanos. Lisa Snoek en Judith Trinidad setten de Stienzers op 2-0 tsjin de Amsterdammers, dy't noch wol skoarden mar net mear lykmakken.


title: Nije wenten yn Grou ferfange troch pealrot fersakke wenten

maintext:
De bou fan 18 nije wenten yn Grou wie woansdei reden foar in feestje. De nije wenten steane yn de Noarderdwersstrjitte en ferfange wenten dy't allegearre fersakken troch pealrot.
Omdat der huzen fan partikulieren en wenningbouhuzen troch elkoar stienen, wie it yngewikkeld om ta in goeie oplossing te kommen.
Troch de ynset fan de bewenners, Elkien en de help fan de gemeente Ljouwert en de provinsje is dat nei fiif jier slagge. Dat momint is woansdeitemiddei fierd mei it ûntbleatsjen fan in gevelstien.


title: Alve moanne sel easke tsjin ynbrekker út Ljouwert

maintext:
Tsjin in 24-jierrige Ljouwerter is alve moanne selstraf easke foar ferskate ynbraken en stellerijen yn Grou. De fertochte soe sa'n sechstjin strafbere feiten dien hawwe yn 2015, doe't er noch yn Grou wenne.
Hy soe belutsen west hawwe by twa ynbraken yn in winkel yn Grou. Ek soe er fytsen, snorfytsen, boaten en bûtenboardmotors stellen ha. De man die neffens de rjochter nochal lakonyk oer alles wat him ferwiten wurdt. Hy ûntkent sels alles.
Oer twa wiken docht de rjochtbank útspraak yn dizze saak.


title: Kninen reprodusearje net genôch op Skiermûntseach

maintext:
Kninen op Skiermûntseach produsearje net genôch lytse kninen en dêrom wol behearder Natuurmonumenten harren dêrby helpe. Sy wolle de bistjes fange mei help fan in fret. De kninen wurde dan byinoar setten om dermei te fokken. Dat liket ienfâldich, mar dat is it net.
De kninen kinne ek net samar wer loslitten wurde, want dan binne se hiel kwetsber foar katten en rôffûgels. Op it Waadeilân is al jierren in tekoart oan kninen. Se binne wichtich om it lânskip iepen te hâlden en yn de hoalen meie graach fûgels briede, lykas de heidehipper en de berchein.
As de kninen fongen binne, kinne sy ek yninte wurde tsjin sykten en wurdt der genetysk ûndersyk dien. Studinten binne no al twa wiken dwaande om út te finen hoefolle kninen oft op Skiermûntseach libje. Kninen ymportearje fan de fêste wâl is hiel yngewikkeld en dêrom gjin opsje.


title: Camperplakwinners: Wy tochten dat se fan de fûgelwacht wiene

maintext:
Bûtenpleats Hizzard yn Lollum is troch de Nederlanse Kampeerauto Club útroppen ta moaiste camperlokaasje fan 2018. Besikers wurdearren it plak mei in 9,9
Fûgellûden
Foar eigeners Martha en Piet Kaastra kaam de priis as in folsleine ferrassing. "Wy tochten dat se fan de fûgelwacht wiene, omdat se wat seine oer de fûgellûden." De eigeners tinke dat se sa'n goede beoardieling krigen hawwe fanwege de persoanlike oandacht, it moaie plak, de rêst en dat it in lytse camping is. Der is plak foar fiif campers. "Elkenien dy't hjir komt, kriget by oankomst in bakje kofje of tee. Dat fine de besikers út de drokke stêd prachtich", seit Martha Kaastra.
Kúkhoarne tredde
Op it twadde plak einige camperpark Skop'nboer Erve Benneker yn de provinsje Oerisel. Op it tredde plak falt Fryslân wer yn de prizen mei camperpark Kuikhorne by De Westereen.


description: Har hiele boppeferdjipping stiet der fol mei: de keningshûssamling fan frou Tine Hiemstra-Kloosterman fan Burgum beslacht trije sliepkeamers en de oerrin.

title: FIDEO: De boppeferdjipping fol mei de Oranjes